title: Osaka

text: Osakan vuosittaisista festivaaleista merkittävin on heinäkuun 24. ja 25. päivänä juhlittava Tenjin matsuri, yksi Japanin kolmesta suuresta festivaalista Kioton Gion matsurin ja Tokion Kanda matsurin ohella. Festivaalia on vietetty yli tuhannen vuoden ajan, ja sen sanotaan saaneen alkunsa, kun Ōsaka Tenman-gūn pyhäkön läheltä joesta löytyi pyhä keihäs. Tenman-gūn pyhäkön festivaalina se kunnioittaa pyhäkön kamia Tenjiniä eli Sugawara no Michizanen henkeä. Festivaalilla on tuhansia osanottajia ja yli miljoona katsojaa; toisena festivaalipäivänä osallistujat nousevat paraatin jälkeen noin sataan lyhydyin ja soihduin koristelluun veneeseen, jotka lipuvat jokea pitkin. Ilta päättyy ilotulituksiin. Muita merkittäviä osakalaisia uskonnollisia juhlia ovat talvella kaupan jumalaa Ebisua juhlistava Tōka Ebisu -festivaali ja Shitennō-jin temppelin Doya doya -festivaali, jossa puolialastomien nuorten miesten ryhmät taistelevat amuletista, kesällä Shōman-inin temppelin Aizen matsuri ja Sumiyoshi-taishan pyhäkön pääjuhla Sumiyoshi matsuri sekä marraskuussa Osakan perinteisen lääkkeidenvalmistusalueen Dōshōmachin kamille omistettu Shinnōsai-juhla.


title: Osaka

text: Syksyllä, yleensä lokakuun toisena sunnuntaina, pidettään suuri Midōsuji-kadun paraati. Paraatiin osallistuu noin 10 000 henkeä ja sillä on yli miljoona katsojaa.


title: Osaka

text: Osakalla on rikas ja monipuolinen ruokakulttuuri. Perinteisesti Osakan alueen keittiö on muodostanut vastakohdan tokiolaiselle keittiölle: Seton sisämeren ansiosta Kansain alueella on syöty paljon raakaa kalaa, kun taas Kantōssa ruoka on ollut säilötympää ja käsitellympää. Tuore merikala on kuulunut etenkin osakalaiseen keittiöön – valkolihaista tai-kalaa ”voidaan pitää koko osakalaisen ruokakulttuurin arvostetuimpana ja herkullisimpana symbolina”. Kahden ruokaperinteen kilpailu periytyy Edo-kaudelta, jolloin Osakan sijainti Edoa eli nykyistä Tokiota keskeisemmällä paikalla salli kaupungin kilpailla Edon kanssa ja aluksi jopa päihittää sen japanilaisen ruokakulttuurin kehtona Edon pääkaupunkiasemasta huolimatta.


title: Osaka

text: Osakalaista ruoka- ja ravintolakulttuuria kuvaa sana "kuidaore", ”syö kunnes kaadut”. Kaupungissa on lukemattomia erityyppisiä ja eri hintaisia ravintoloita: tärkeimmät keskittymät ovat viihdealueilla, kuten Kitassa Umedan kaupunginosassa ja Minamin alueella Dōtonborissa. Monet erilaiset japanilaisen keittiön klassikot ovat saaneet alkunsa Osakassa. Paikallisiin ruokalajeihin lukeutuvat esimerkiksi 1930-luvun Osakassa syntynyt takoyaki (paistetut mustekalapallot), okonomiyaki-paistos, kitsune udon (udon-nuudelit tofun kera) ja uppopaistettu kushikatsu (bambutikun päässä olevat liha- tai kasvispalat, jotka kastetaan kastikkeeseen). Korkealuokkaisempia ruokia ovat vuorostaan tecchiri-pata, jonka yhteyteen kuuluu fugu eli pallokala, ja shabu-shabu, kiehuvaan liemeen kastettavat ohuet naudanlihasiivut. Osakalainen sushi eroaa tokiolaisesta sushista: Osakan "hakozushissa" eli ”laatikkosushissa” sushiriisiä ja erilaisia tuoreita raaka-aineita painetaan kerroksittain puiseen, neliönmuotoiseen astiaan ja leikataan sitten suupaloiksi.


title: Osaka

text: Osaka on suurkaupunki, jossa toimii useita Japanin kansallisissa sarjoissa pelaavia urheilujoukkueita. Osaka Dome on Orix Buffaloes -baseball-joukkueen kotiareena, ja sinne mahtuu 55 000 katsojaa. Stadionilla pelaa osan kotiotteluistaan myös baseball-joukkue Hanshin Tigers. Japanin jalkapalloliigassa J. Leaguessa pelaa vuorostaan kaksi osakalaista joukkuetta, Gamba Osaka ja Cerezo Osaka. Cerezo Osakan kotiareena on 48 000 katsojan Nagai-stadion, joka toimi myös Japanin ja Korean yhdessä järjestämien vuoden 2002 jalkapallon maailmanmestaruuskilpailujen pelipaikkana. Gamba Osaka puolestaan pelaa kotiottelunsa Osaka Expo '70 Stadiumilla. Japanin koripalloliigassa pelaa joukkue Osaka Evessa, joka voitti liigan ensimmäisen mestaruuden vuonna 2005, ja lentopalloliigassa on useita osakalaisia joukkueita.


title: Osaka

text: Osakan prefektuurin urheiluhallissa pidetään vuosittain yksi ammattilaissumopainin turnauksista, "Sangatsubasho" (). Maaliskuussa katukuvaan ilmestyvistä sumopainijoista on tullut osakalaisille kevään merkki. Toinen suuri vuosittainen tapahtuma on Osakan kansainvälinen naisten maraton tammikuun lopulla. Maratonin reitti kiertää kaupungin tärkeimmät nähtävyydet. Osakassa on pidetty jalkapallon maailmanmestaruuskilpailujen lisäksi useita kansainvälisiä urheilun suurtapahtumia, kuten yleisurheilun maailmanmestaruuskilpailut 2007 Nagai-stadionilla ja judon maailmanmestaruuskilpailut 2003.


title: Osaka

text:
Osakan kaupungilla on runsaasti kansainvälisiä yhteyksiä ympäri maailman. Kaupunki ylläpitää ulkomaantoimistoja Chicagossa, Pariisissa, Shanghaissa ja Singaporessa. Sisar- tai ystävyyskaupunkeja Osakalla on yhteensä seitsemän. Sisarkaupunkien kanssa tehdään yhteistyötä muun muassa kulttuuriin, urheiluun, tieteeseen, koulutukseen ja kauppaan liittyvissä kysymyksissä:
Lisäksi Osakalla on kolme ”ystävyys- ja yhteistyökaupunkia”, Unkarin Budapest (vuodesta 1998), Argentiinan Buenos Aires (vuodesta 1998) ja Etelä-Korean Busan (vuodesta 2008). Koska Osaka on merkittävä satama, kaupungilla on myös seitsemän ”sisarsatamaa” eri puolilla maailmaa. 18 maalla on Osakassa konsulaatti.


title: Osaka

text: San Francisco oli Osakan sisarkaupunki vuodesta 1957 vuoteen 2018, jolloin Osaka katkaisi vanhimman suhteensa protestina San Franciscossa paljastetulle japanilaisten miehitysalueillaan toisen maailmansodan aikana seksiorjiksi pakottamille lohtunaisille omistetulle monumentille.


title: Simmias

text: Simmias (, 400-luku eaa.) oli antiikin kreikkalainen filosofi. Hän oli Kebeen ystävä ja tämän lailla kotoisin Thebasta. Häntä opetti pythagoralainen Filolaos. Simmiaasta ei tiedetä paljoakaan. Hän esiintyy Platonin dialogissa "Faidon". Diogenes Laertios kertoo, että hän kirjoitti useita dialogeja.


title: Simon

text: Simon on miehen etunimi. Nimi on muunnos heprealaisesta nimestä Simeon, joka esiintyy myös Raamatussa ja tarkoittaa ”hän on kuullut”.. Nimen suomenkielinen vastine on Simo. Suomenruotsalaisessa kalenterissa Simonin nimipäivä on 28. lokakuuta, joka on suomalaisessa kalenterissa Simon nimipäivä. Läntisissä kirkkokunnissa päivä on vanhastaan apostoli Simon Kananeuksen muistopäivä.


title: Simon

text: Lokakuun 2017 loppuun mennessä nimi Simon oli annettu Suomessa noin 2 600 henkilölle, joista hieman yli puolet on 1980- ja 1990-luvuilla syntyneitä.


title: Simon (sokraatikko)

text: Simon (, 400-luku eaa.) oli antiikin kreikkalainen filosofi. Hän oli kotoisin Ateenasta ja alun perin suutari. Hän ryhtyi filosofiksi, kun Sokrates tuli keskustelemaan hänen kanssaan. Diogenes Laertios sanoo hänen olleen ensimmäinen, joka käytti Sokrateen tapaa argumentoida eli niin sanottua sokraattista menetelmää. Hänen ajattelustaan ei tiedetä paljoakaan. Hänen sanotaan kirjoittaneen useita dialogeja.


title: Simon (sokraatikko)

text: Simonin talo on mahdollisesti tunnistettu Ateenan Agoran arkeologiselta alueelta. Yhden Agoran yksinkertaisen talon raunioista on nimittäin löydetty sekä suutarin ammattiin viittaavia jäänteitä että juomakupin osa, jossa on Simonin nimi. Diogenes Laertioksen mukaan Sokrates opetti Simonin talossa erityisesti silloin, kun halusi opettaa oppilaita, jotka olivat liian nuoria astumaan Agoralle.


title: Axel Julius De la Gardie

text: Axel Julius De la Gardie (1637 – 17. toukokuuta 1710) oli ruotsalainen kreivi, upseeri ja valtiopäivämies. Hän sai valtaneuvoksen arvon vuonna 1674 ja marsalkan arvon 1675. Suuren Pohjan sodan aikaan vuosina 1687–1704 hän toimi Viron kenraalikuvernöörinä.


title: Axel Julius De la Gardie

text: Hän kuului De la Gardien sukuun; hänen vanhempansa olivat Jakob De la Gardie ja Ebba Brahe. Hänen puolisonsa oli Sofia Juliana Forbus. Heidän lapsiaan olivat Adam Carl De la Gardie (1664–1721), Magnus Julius De la Gardie (1668–1741) ja Pontus Fredrik De la Gardie (1669–1717).


title: Sumatran maanjäristys 2005

text: Vuoden 2005 Sumatran maanjäristys havaittiin 28. maaliskuuta 2005 klo 16:09:36 (UTC) Pohjois-Sumatran länsirannikolla.


title: Sumatran maanjäristys 2005

text: Järistyksen arvioidaan olleen vuoden 2004 tapaninpäiväisen järistyksen jälkijäristys voimakkuudeltaan 8,7 Mw.


title: Sumatran maanjäristys 2005

text: Järistyksen keskipiste oli Niasin saaren pohjoispuolella (2.065°N, 97.010°E) 205 km luoteeseen Sibolgasta, 30 km:n syvyydessä Intian valtameressä. Järistys tuntui Indonesiassa, Malesiassa, Singaporessa ja Thaimaassa.


title: Sumatran maanjäristys 2005

text: Alueella oli useita jälkijäristyksiä voimakkuudeltaan 5,0 – 6,1.


title: Sumatran maanjäristys 2005

text: Järistyksen jälkeen alueelle annettiin tsunamivaroitus ja ihmisiä evakuoitiin Thaimaan, Sri Lankan ja Malesian rannikkoalueilta. Pieniä hyökyaaltoja havaittiin Malediiveilla ja Australialle kuuluvilla Kookossaarilla (Keeling-saarilla), mutta mitään suurempia aaltoja järistys ei aiheuttanut.


title: Sumatran maanjäristys 2005

text: Kuolleita oli arviolta noin 1 300 Niasin, Simeuluen ja Banyuakin saarilla. Niasin suurimman kaupungin Gunung Sitolin rakennuksista sortui jopa kolme neljäsosaa.


title: Frédéric Chopin

text: Frédéric François Chopin (alkuaan Fryderyk Franciszek Chopin; 1. maaliskuuta 1810 Żelazowa Wola – 17. lokakuuta 1849 Pariisi) oli puolalainen säveltäjä ja pianovirtuoosi. Hän oli yksi harvoista musiikin lapsineroista, ja lyhyen elämänsä aikana hän ehti säveltää runsaasti suosittuja pianosävellyksiä. Chopin omaksui ranskankielisen nimensä muuttaessaan Pariisiin 20-vuotiaana.


title: Frédéric Chopin

text: Chopin syntyi Żelazowa Wolan kylässä noin 50 kilometriä Varsovasta länteen. Säveltäjän itsensä ja hänen perheensä mukaan hän syntyi 1. maaliskuuta 1810, mutta useita viikkoja myöhemmin tehdyn kastetodistuksen mukaan hän olisi syntynyt jo 22. helmikuuta. Hänen isänsä oli Puolaan vuonna 1787 muuttanut ranskalainen ja äiti puolalainen. Hänellä oli siihen aikaan yleisenä sairautena pidetty tuberkuloosi, johon hän myös kuoli.


title: Frédéric Chopin

text: Chopinin musikaalinen lahjakkuus tuli esiin jo hyvin varhain, ja häntä alettiin verrata Mozartiin. 7-vuotiaana hän oli säveltänyt kaksi poloneesia, ja hänestä tuli vieraileva lapsitähti Varsovan aristokraattisissa salongeissa. Lisäksi hän piti julkisia hyväntekeväisyyskonsertteja. Vuosina 1816–1822 hän sai ammattimaisia pianotunteja viulisti Vojtěch Živnyltä (1756–1842), kunnes oppilaan taidot ylittivät opettajansa. Tämän jälkeen häntä opasti urkujen soitossa pianisti ja Varsovan yliopiston professori Wilhelm Würfel.


title: Frédéric Chopin

text: Vuosina 1823–1826 Chopin opiskeli Varsovan lyseossa, jossa hänen isänsä oli professorina. Syksyllä 1826 hän alkoi opiskella muun muassa sävellystä ja musiikkiteoriaa säveltäjä Józef Elsnerin (1769–1854) ohjauksen alaisena. Elsnerillä oli suuri vaikutus Chopinin musiikilliseen kehitykseen.


title: Frédéric Chopin

text: Vuonna 1829 Chopin matkusti Wieniin ja Dresdeniin, joissa sai hyvät arvostelut julkisista esiintymisistään. Vuonna 1830 hän lähti uudelleen Wieniin ja sieltä Münchenin kautta Pariisiin, jossa vietti suurimman osan loppuelämästään. Puolan kapina vuonna 1830 epäonnistui, ja seuraavana vuonna Venäjä lakkautti Puolan autonomian, eikä säveltäjä enää koskaan palannut kotimaahansa.


title: Frédéric Chopin

text: Ensiesiintyminen Pariisissa 1830 oli suurmenestys. Chopinista tuli nopeasti suosittu pianonopettaja, ja hän pääsi mukaan seurapiireihin saaden ympärilleen ihailevien kuuluisuuksien joukon. Tätä kautta hän tutustui tunnettuihin kirjailijoihin. Vuonna 1831 Chopin aloitti ensimmäisten scherzojen ja balladien sekä ensimmäisen etydisarjan säveltämisen. Lisäksi hän sairastui tuberkuloosiin, jonka kanssa joutui taistelemaan lopun elämänsä.


title: Frédéric Chopin

text: 1830-luvun alku ja puoliväli oli Chopinille tuottoisaa aikaa. Hän sai valmiiksi monet kuuluisimmista teoksistaan, jonka lisäksi hän saavutti konserteillaan kriitikoiden ja yleisön valtavan suosion. Vuoteen 1838 mennessä hänestä oli tullut kuuluisuus Pariisissa, ja hänen ystäväpiiriinsä kuului nyt myös oopperasäveltäjä Vincenzo Bellini, taidemaalari Eugène Delacroix, joka maalasi Chopinista muotokuvan, sekä säveltäjät Hector Berlioz, Franz Liszt ja Robert Schumann. Vaikka Chopin ajoittain kritisoi kolmen viimeksi mainitun säveltäjän musiikkia, hän myös ihaili heitä ja omisti osan sävellyksistään heille.


title: Frédéric Chopin

text: Vuonna 1836 Chopin meni salaa kihloihin 17-vuotiaan puolalaistytön Maria Wodzińskan kanssa, mutta kihlaus purettiin pian. Samana vuonna säveltäjä tapasi eräissä juhlissa kirjailija Amandine-Aurore-Lucile Dupinin (1804–1876), joka tunnetaan paremmin salanimellä George Sand. Sandin mukaan Chopin oli aseksuaalinen, mutta heidän suhteensa kesti seuraavat yksitoista vuotta.


title: Frédéric Chopin

text: Tavallisesti pariskunta vietti talvet Pariisissa ja kesät Sandin maatilalla Nohant-Vicissa Keski-Ranskassa, jossa säveltäjä sai valmiiksi monet teoksistaan. Chopin kuitenkin sairastui vähitellen tuberkuloosiin, jonka ensimmäisten oireiden ilmaannuttua he matkustivat Mallorcalle talveksi 1838–1839. Talvesta tuli kuitenkin onneton ja monien vaikeuksien sävyttämä. He joutuivat asumaan lämmittämättömissä talonpoikaismajoissa ja silloin hylätyssä Valldemossan luostarissa, ja lisäksi Chopinilla oli suuria vaikeuksia saada piano Pariisista asti kuljetetuksi luostariin. Säveltäjän epätoivo kuvastuu 24 preludissa (opus 28), jotka hän sävelsi suurelta osin Mallorcan-matkan aikana. Sää oli pahentanut Chopinin kroonista keuhkotautia niin, että pelastaakseen hänen henkensä parin oli pakko palata Pariisiin. Chopin ei koskaan toipunut täysin talven aiheuttamista rasituksista.


title: Frédéric Chopin

text: Frédéric Chopin ja George Sand pysyivät yhdessä aina vuoteen 1847 saakka, jolloin he erosivat Sandin lapsista johtuneiden kiistojen vuoksi. Terveydentilansa rapistuessakin Chopin pystyi yhä säveltämään, ja hän keskittyi nyt masurkoihin ja nokturnoihin. Viimeisen teoksensa, f-molli-masurkan, hän sai valmiiksi vuonna 1849.


title: Frédéric Chopin

text: Chopin kuoli 17. lokakuuta vuonna 1849, ja viralliseksi kuolinsyyksi ilmoitettiin tuberkuloosi. Ruumiinavauksessa löydettiin lisäksi merkkejä muista keuhkosairauksista, kuten kystisestä fibroosista ja emfyseemasta. Chopin kärsi voimakkaasta elävältä haudatuksi tulemisen pelosta, ja siksi hän oli vaatinut ruumiinsa avaamista, jotta hänen kuolemastaan voitaisiin olla varmoja.


title: Frédéric Chopin

text: Chopin oli lisäksi toivonut, että hänen hautajaisissaan esitettäisiin Wolfgang Amadeus Mozartin "Requiem". Hautajaiset, jotka oli tarkoitus pitää Madeleinen kirkossa Pariisissa, viivästyivät lähes kaksi viikkoa, koska kirkko ei aluksi suvainnut teoksen vaatimaa naislaulajien käyttöä kuorossa. Lopulta kirkko antoi asiassa periksi. Chopin haudattiin Père-Lachaisen hautausmaalle, mutta hänen sydämensä on haudattu Varsovan Pyhän Ristin kirkon pilariin. Hautajaisia varten tehtiin orkesterisovitus myös Chopinin "Surumarssisonaatin" (opus 35) kolmannesta osasta, josta on tullut yksi Chopinin tunnetuimmista teoksista.


title: Frédéric Chopin

text: Chopinin mukaan on nimetty asteroidi 3784 Chopin, puolalainen vodka Chopin, pari puolalaista purjelaivaa sekä Frederic Chopinin kansainvälinen lentoasema.


title: Frédéric Chopin

text: Chopin keskittyi säveltäjänä lähes yksinomaan pianomusiikkiin, jonka tekniikan hän uudisti. Hänen virtuoosinen kirjoitustapansa vaatii aiempaa joustavampaa käden käyttöä, epäortodoksisia sormituksia ja monipuolisempaa pedaalinkäyttöä. Chopinin melodiat ovat persoonallisia ja mieleenpainuvia, ja hänen soinnutuksensa on herkkää ja vivahteikasta, joskus rohkeasti dissonoivaa. Monien teosten, kuten valssien, masurkkojen ja poloneesien, rytmeissä ilmenee ajan tanssirytmien vaikutusta.


title: Frédéric Chopin

text: Chopin oli yksi harvoista 1800-luvun säveltäjistä, joka ei ottanut vaikutteita Ludwig van Beethovenin musiikista. Sen sijaan hänen tyylissään näkyy erityisesti Johann Sebastian Bachin vaikutus. Muita hänen esikuvinaan käyttämiä säveltäjiä olivat Carl Maria von Weber, Johann Nepomuk Hummel, Jan Ladislav Dusík ja John Field ja varsinkin Vincenzo Bellini, jonka koloratuureja Chopin pyrki ikään kuin jäljittelemään pianolla. Lisäksi Chopin sai innoitteita puolalaisesta kansanmusiikista. Chopinin musiikki taas vaikutti varsinkin Lisztiin ja Schumanniin: Liszt sovitti useita Chopinin lauluja pianolle ja Schumann puolestaan käytti omissa teoksissaan Chopinin melodioita.


title: Frédéric Chopin

text: Chopin vei irlantilaisen säveltäjän John Fieldin kehittämän nokturnon hienostuneemmalle tasolle. Hän käytti ensimmäisenä scherzoa ja keksimäänsä balladia itsenäisinä teoksina. Barokkipreludin pohjalta hän kehitti uudentyylisen pienoismuodon. Hän toi puolalaisiin kansantansseihin masurkkaan ja poloneesiin laajemman melodian ja tunteen ilmaisuskaalan, kuten myös wieniläisiin valsseihin. Chopinin etydit muodostavat perustan kyseisen sävellysmuodon repertuaarille, ja ne ovat nykyään pakollista ohjelmistoa lähes joka musiikkikorkeakoulun loppututkinnoissa ja useimmissa pianokilpailuissa.


title: Frédéric Chopin

text: Chopin oli hyvin tarkka teostensa esitystavasta, ja esimerkiksi tempon säilyttämisessä hän oli tinkimätön. Säveltäjän kuoleman jälkeen Schumann ja Liszt toivat hänen teoksiinsa niihin kuulumattoman ohjelmallisuuden, mikä leimasi niitä pitkälle 1900-luvulle. Vasta viime aikoina teosten korostetusta romantisoinnista on luovuttu – Chopin itse ei pitänyt itseään romantikkona, vaikka hänet nykyään yhdeksi tyylisuunnan keskeisistä säveltäjistä luetaankin. Hänen kappaleidensa esitystraditio on vaihdellut äärimmäisestä rubaton käytöstä klassisempiin näkemyksiin.


title: Frédéric Chopin

text: Chopinin sävellykset ovat enimmäkseen pienimuotoisia, ja ne ovat poikkeuksetta tarkoitettu pelkälle pianolle tai pianon sisältäville kokoonpanoille. Tuotannon rungon muodostavat lukuisat soolopianoteokset, kuten 4 balladia, 4 rondoa, 27 etydiä, fantasia, berceuse, barcarolle, 4 impromptua, 58 masurkkaa, 21 nokturnoa, 16 poloneesia, , 4 scherzoa, 3 sonaattia ja 19 valssia sekä muutamat muun tyyppiset teokset. Lisäksi on kuusi pianolle ja orkesterille tarkoitettua teosta, kuten kaksi pianokonserttoa ja "Grande Polonaise brillante", 20 puolankielistä laulua pianon säestyksellä sekä neljä kamarimusiikkiteosta, jotka kaikki sisältävät pianon yhtenä instrumenttina.


title: Frédéric Chopin

text: 78 lähinnä Chopinin elinaikana julkaistua teosta on opusnumeroitu (”op.”), jonka lisäksi on 37 kuoleman jälkeen julkaistua teosta (”op. posth.”). Chopinin teokset ovat aina säilyttäneet suosionsa, ja niistä on nykyisin saatavilla kokonaislevytyksiä.


title: Frédéric Chopin

text: Kaikki pianoteoksia, ellei toisin mainita.


title: Frédéric Chopin

text: Frédéric Chopinin oppilaisiin kuului mm. Karol Filtsch (1830–1845), joka ehti aloitella säveltäjänuraansa, ennen kuin menehtyi peritoniittiin. Mm. Franz Liszt ihaili Filtschin pianistintaitoja.


title: Kekrops I

text: Kekrops oli Ateenan ja Attikan tarunomainen ensimmäinen kuningas ja sen kulttuurin sekä linnan perustaja. Hän on puolimyyttinen henkilö, joka on taruissa puoliksi ihminen ja puoliksi käärme. Hänen ajatellaan hallinneen noin vuosina 1556 - 1506 eaa. Ateenaa kutsutaan antiikin lähteissä joskus "Kekropsin kaupungiksi".


title: Aaron

text: Aaron (hepreaksi אַהֲרֹן) oli Vanhassa testamentissa Mooseksen vanhin veli. Hän oli myös juutalaisten ensimmäinen ylipappi.


title: Aaron

text: Vanhassa testamentissa kerrotaan, kuinka Mooses vastusteli ja valitti kankeaa kieltään, kun Jumala käski hänen johtaa israelilaiset pois Egyptin orjuudesta. Siksi Jumala antoi Aaronin Moosekselle avuksi ja puhemieheksi. Aaron teki niin sanotun kultaisen vasikan Mooseksen ollessa hakemassa kymmentä käskyä. Kirkoissa yleisesti luettava Herran siunaus on alun perin Aaronin ylipapillinen siunaus kansalle. Vanhan liiton pappeudesta käytetään nimeä "Aaronin pappeus". Uuden liiton aikana voimassa on niin sanottu "yleinen pappeus". Aaron eli 123-vuotiaaksi.


title: Aaron

text: Juutalaisen, kristillisen ja islamilaisen perinteen mukaan Aaronin hautapaikka sijaitsee Aaronin vuorella (Jabal Haroun) Jordaniassa.


title: Aaron

text: Erämaavaelluksen aikana osa johtajista kyseenalaisti Aaronin auktoriteetin ylipappina. Jumala käski Mooseksen järjestämään testin, jossa kaikkien pappien sauvat koottiin yhteen. Seuraavana aamuna Aaronin sauva oli täynnä lehtiä, nuppuja ja kukkia ja kypsiä manteleita, kun taas muut sauvat pysyivät kuivina keppeinä.


title: Abaddon

text: Abaddon (hepreaa: "hävitys, tuho") oli Vanhassa testamentissa tuonpuoleinen tai yksi Helvetin eli Gehennan osastoista. Johanneksen ilmestyksessä esiintyy "Abaddon" -niminen syvyyden enkeli, jonka merkityksestä on esitetty erilaisia, hyvinkin vastakohtaisia selityksiä. Joidenkin mielestä Abaddonilla kuvataan paholaista henkilöityneenä "syvyyden enkeliksi". 1800-luvulla yritettiin osoittaa tämän raamatunkohdan soveltuvan profeetallisesti sellaisiin yksilöihin kuin keisari Vespasianukseen, Muhammediin ja jopa Napoleoniinkin, ja tätä enkeliä pidettiin yleensä ”saatanallisena”. Abaddonin kreikankielinen nimi on Apollyon, tuhoaja.


title: Abaddon

text: Toisaalta on kiinnitetty huomiota siihen, että Johanneksen ilmestyksen yhdeksäs luku kuvailee Jumalaa palvelevien enkelien toimintaa ja Jumalan aiheuttamia vitsauksia hänen vastustajilleen. Ilmestyksessä enkelin, jolla on "syvyyden avain", kerrotaan sitovan Saatanan.


title: Abaddon

text: Ilmestyskirjan lisäksi useimmiten kirjoitukset kuvaavat Abaddonia paikkana eikä yksikkönä. Babylonialaisessa Talmudissa sen kerrotaan olevan toinen alamaailman seitsemästä paikasta. Arameankielisessä Uudessa testamentissa Johanneksen ilmestys 11:9: “Ja niiden kuninkaana oli syvyyden enkeli, jonka nimi on hebreaksi Abdo, ja arameaksi hänen nimensä on Shra”.


title: Abaddon

text: Sana ’abdo’ merkitsee työläistä tai palvelijaa, ei siis mitään tuhoajaa kontekstinkaan mukaan. Aramean Shra on ’johtaja’ tai verbinä ’murtaa, hajottaa, avata solmu’.


title: Absalom

text: Vanhan testamentin Absalom oli Israelin kuninkaan Daavidin kolmas poika. Hän kuoli isäänsä vastaan nostamassaan kapinassa. Hän oli kuulu kauneudestaan.


title: Absalom

text: Absalomin sisko Tamar oli joutunut Daavidin vanhimman pojan Amnonin raiskaamaksi. Absalom odotti kaksi vuotta ennen kuin lähetti palvelijansa murhaamaan Amnonin kostoksi. Tämän jälkeen Absalom pakeni äidinisänsä hoiviin. Tapahtumasta kerrotaan toisessa Samuelin kirjassa Vanhassa testamentissa.


title: Absalom

text: Laajalle levinnyt käsitys Absalomin kuolemasta on, että hän tarttui "hiuksistaan" puuhun, mihin takaa-ajajat hänet surmasivat, mutta Raamatussa sanotaan vain "päästään" (siis esimerkiksi oksanhankaan). Yleistä mielikuvaa lienee ruokkinut Raamatun maininta, että Absalomin tukka oli pitkä ja tuuhea.


title: Abu Simbel

text: Abu Simbel (arabiaksi: أبو سمبل) on kaupunki Niilin rannalla Egyptissä, Sudanin rajan tuntumassa muinaisessa Nubiassa 275 km:n päässä Assuanista. Sen läheisyydessä on kaksi valtavaa hiekkakivikallioon hakattua temppeliä, jotka löydettiin vuonna 1813 ja kaivettiin esiin lopullisesti vasta 1909. Ne ovat peräisin 19. dynastian ajoilta 1200-luvulta eaa. Temppelit rakennettiin Ramses Suuren ja tämän lempivaimon Nefertarin kunniaksi.


title: Abu Simbel

text: Assuanin padon rakentamisen yhteydessä temppelit irrotettiin kalliosta ja siirrettiin osina Nasserjärven tulvavesirajan yläpuolelle. Nelivuotinen projekti alkoi 1964 ja saatiin päätökseen 1968.


title: Abu Simbel

text: Temppelit ovat vuodesta 1979 alkaen osa UNESCO:n maailmanperintöluetteloa.


title: Abu Simbel

text:
Abu Simbelin temppelit rakennettiin 1284-1264 eaa. Ramses II:n käymän kiistanalaisen Kadeshin taistelun kunniaksi (taistelu oli ilmeisesti pattitilanne). Syrjäinen, kapinoiva Nubia oli saatava keskushallinnon otteeseen. Monumentti palveli aivan ilmeisesti propagandatarkoituksia: Ramseksen voittoa vihollisista haluttiin tuoda julki suuressa mittakaavassa. Paikalle rakennettiin tätä varten kaksi temppeliä. Suuri Ramseksen temppeli omistettiin Ra-Horakhtelle ja pienempi kuningatar Nefertarin temppeli Hathor-jumalalle. Molemmat temppelit hakattiin suoraan kallioon.
Abu Simbelin suuren temppelin kolosseista on löytynyt vanhoja graffiteja antiikin ajalta. Egyptin armeijassa palvelleet kreikkalaiset palkkasoturit kirjoittivat patsaaseen käynnistään paikalla vuonna 591 eaa. Psammetikus II:n aikana. Jo tällöin patsaat olivat alkaneet hautautua aavikolta puhaltavaan hiekkaan. Sen jälkeen alkaakin pitkä hiljaisuus historiallisissa lähteissä. Näyttää siltä, että paikka jäi ennen pitkää täysin unohduksiin, sillä yksikään kreikkalainen, roomalainen tai arabialainen kirjailija ei mainitse paikkaa. Napoleonin retkikunnan tiedemiehet laativat 1799 listan Egyptin kiinnostavista kohteista, ja Abu Simbel kirjattiin ylös paikkakuntana Niilin varrella, mutta itse monumenteista ei mainita sanallakaan. Alue oli melkein asumatonta erämaata, eivätkä paikallisetkaan tunteneet 1800-luvun alussa kuin pienemmän Hathorille omistetun temppelin. Sveitsiläinen Johann Ludwig Burckhardt sai kuulla siitä talonpojilta ja kävi paikalla 22. maaliskuuta 1813. Hän oli jo lähtemäisillään takaisin käytyään pienemmän temppelin luona, kun sattumalta huomasi kauempana hiekasta pilkottavan kolossin pään. "Oli mahdotonta päätellä, olivatko patsaat istuvassa vai seisovassa asennossa", hän kirjoitti päiväkirjaansa.


title: Abu Simbel

text: Burckhardtin muistiinpanot saivat aarteenetsijät liikkeelle. Bernardino Drovetti ja Henry Salt saapuivat paikalle tarkoituksenaan tunkeutua temppeliin hiekan läpi, mutta luopuivat koska eivät saaneet ketään tekemään kaivutyötä. Belzoni, joka oli Luxorissa 1816, sai kuulla temppelistä Saltilta ja päätti vuorenvarmasti olevansa ensimmäinen ihminen sisällä. Hän koki pahan pettymyksen nähtyään itse paikalla, kuinka hiekka valui kallion harjanteelta kuin vesiputous. Belzonin mielestä oli unohdettava temppelin kaivu ulos hiekasta ja keskityttävä tunnelin tekemiseen patsaiden välissä olevalle oletetulle ovelle. Hän palkkasi joukon miehiä kaivamaan, mutta viikon työn jälkeen rahat olivat loppu, eikä työ ollut edistynyt kuin muutaman metrin. Belzoni palasi paikalle vuotta myöhemmin ja ryhtyi uudelleen työhön tällä kertaa onnistuen kolmen viikon kaivamisen jälkeen pääsemään ovenkamanalle 1. elokuuta 1817. Hän laskeutui sisään temppeliin suurin toivein, mutta suuri halli olikin vaikuttavuudestaan huolimatta tyhjä aarteista. Belzoni lähti Abu Simbelistä ja hiekka valtasi sisäänkäynnin uudelleen. Temppeliä luotiin auki vielä 1831 ja 1869, mutta vasta Gaston Masperon kaivausten jälkeen 1909 temppeli on ollut kokonaisuudessaan vapaa hiekasta.


title: Abu Simbel

text: Egyptin hallitus päätti siirtää maan nykyaikaan kertaheitolla vuonna 1954, jolloin suunnitelma Assuanin suurpadon rakentamisesta tehtiin. Pato uhkasi valmistuttuaan peittää veden alle Nubian menneisyyden muistomerkit, kuten Philaen saaren Isiksen temppelin ja Abu Simbelin temppelikompleksin, joka olisi jäänyt kymmenien metrien syvyyteen. 8. maaliskuuta 1960 julistettiin kansainvälinen UNESCOn johtama kampanja monumentin pelastamiseksi. Tämän ja muiden vastaavien operaatioiden ansiosta Nubian muinaismuistot on nyt dokumentoitu ja tutkittu paremmin kuin minkään muun Niilin alueella.


title: Abu Simbel

text: Alussa pohdittiin eri tapoja pulman ratkaisemiseksi. Tehtiin kolme suunnitelmaa: 1. jätetään temppelit paikalleen, mutta rakennetaan sen päälle kupoli; 2. nostetaan temppelit jonkinlaisella hydraulisella nostimella kokonaisina ylemmäs; 3. sahataan temppelit palasiksi, jotka siirretään ylängölle, minne ne koottaisiin uudelleen mahdollisimman alkuperäisen kaltaisina. Näistä halvimpana valittiin viimeisin vaihtoehto.


title: Abu Simbel

text: Monumentit leikattiin kolmeen tuhanteen 20-tonniseen palaan. Työ alkoi 1964 ja kesti neljä vuotta. Koska uusi sijaintipaikka oli tasamaata, oli tehtävä keinotekoiset vuoret temppelien taustaksi - tähän käytettiin modernia betonitekniikkaa. Suuren temppelin vuoren sisällä on valtava kupoli. Nykyään temppelit sijaitsevat 65 metriä ylempänä noin 200 metrin päässä aiemmasta paikasta. Hanke maksoi 80 miljoonaa Yhdysvaltain dollaria ja se saatiin päätökseen hyvissä ajoin ennen Assuanin padon valmistumista 1970. Nasserjärvi ulottuu aivan temppelien juurelle, mutta turvallisen välimatkan päähän.


title: Abu Simbel

text: Suuren Ramseksen kalliotemppelin fasadi, joka mukailee perinteisen egyptiläisen temppelin pylonia, on 32 m korkea ja 36 m leveä. Pylonin huipulla on friisi, jossa on 22 paviaanihahmoista korkokuvaa. Julkisivua koristaa neljä 20 m korkeata kolossaalista patsasta. Ne kuvaavat Ramses II:sta istuvassa asennossa ylä- ja ala-Egyptin valtiaana, koska hänellä on päässään molempien alueiden komposiittikruunu. Patsaiden päät ovat yli neljä metriä läpimitaltaan ja kädetkin yli 2.5 metriä. Ihminen mahtuisi mukavasti istumaan patsaiden korvaan. Toinen kolossi vasemmalta on vahingoittunut muinaisessa maanjäristyksessä, ja sen kruunu makaa maassa patsaan juurella. Patsaiden jalustassa on pienempinä kuvattu Ramseksen hoviin kuuluneita henkilöitä. Kolossien välissä on sisäänkäynti temppeliin. Oven yläpuolella on Ra-Horakhten korkokuva.


title: Abu Simbel

text: Suuren temppelin takana rakennelma ulottuu 60 m:n syvyyteen kallion sisälle. Sisätilat on ryhmitelty perinteisesti kapenevaan jonoon. Pienen eteisen jälkeen on 9 m korkea suuri hypostyylihalli, jota kannattelee kahdeksan Osiris-patsasta; pienempi halli, jossa neljä karyatidipilasteria; vestibuuli, josta on sisäänkäynnit kolmeen huoneeseen. Näistä keskimmäinen on varsinainen kaikkein pyhin. Suuresta hallista avautuu molemmille sivuille yhteensä kahdeksan muuta huonetta, joita lienee käytetty temppelin arvotavaroiden ja sotasaaliin säilytykseen. Temppeli on rakennettu niin, että kaksi kertaa vuodessa (22. helmikuuta ja 22. lokakuuta) auringon säteet valaisevat perällä olevan alttarin.


title: Abu Simbel

text: Pienempää Hathorin temppeliä koristaa kuusi seisovaa kolossia kallioon hakatuissa syvennyksissä. Patsaista neljä kuvaa Ramsesta ja kaksi Nefertaria, ja niiden korkeus on 10 m. Fasadi on 27.4 m leveä ja 12.2 m korkea. Kalliotemppelin sisäänkäynti keskellä johtaa eteisen kautta suureen saliin (10.4m x 8.2 m), jota kannattelee kuusi Hathor-jumalan päällä varustettua pylvästä.


title: Adventti

text:
Adventti (lat. "adventus Domini", ”Herran saapuminen / tuleminen”) tarkoittaa joulua edeltävää vajaan neljän viikon jaksoa kristillisessä kirkollisessa kalenterissa. Läntisten Kirkkojen kirkkovuosi on keskiajan lopulta lähtien alkanut ensimmäisestä
adventtisunnuntaista, joka on aikaisintaan 27. marraskuuta ja viimeistään 3. joulukuuta. Adventtisunnuntait ovat neljä joulua edeltävää sunnuntaita. Jokaisena adventtisunnuntaina sytytetään adventtikynttilä.


title: Adventti

text: Adventtia edeltää edellisen kirkkovuoden viimeinen sunnuntai eli tuomiosunnuntai.


title: Adventti

text: Adventtiaika alkaa ensimmäisestä adventtisunnuntaista ja päättyy jouluaattoon. Se on valmistautumista joulunajan kirkolliseen juhlakauteen, Vapahtajan tulemiseen. Adventtiajan jumalanpalvelusten teemat liittyvät Jeesuksen saapumiseen maan päälle. Adventtiaikaa kutsutaan myös pieneksi paastoksi tai adventtipaastoksi erotuksena pääsiäistä edeltävästä suuresta paastosta. Aikaisemmin adventtiaikana oli tapana harjoittaa katumusta ja paastota. Tästä muistona on juhlapöydän joulukala. Sekä adventtiaikana että pääsiäistä edeltävänä paastonaikana liturginen väri kirkoissa on pääsääntöisesti violetti, ensimmäisenä adventtisunnuntaina kuitenkin valkoinen. Vähitellen adventtiajasta on muodostunut iloisen jouluodotuksen ja yhdessäolon aikajakso, jolloin vietetään pikkujouluja.


title: Adventti

text: Adventtiajan jälkeen tulee 12 päivän kestävä jouluaika, joka kestää joulupäivästä loppiaiseen. Suomen evankelis-luterilaisessa kirkossa joulunajan katsotaan nykyään alkavan jouluaattona puolenpäivän aikaan. Mikäli jouluaatto sattuu sunnuntaiksi ja näin ollen samaksi päiväksi neljännen adventtisunnuntain kanssa, käytetään siis aamupäivällä violettia liturgista väriä, mutta iltapäivän ja illan tilaisuuksissa valkoista.


title: Adventti

text: Seuraavassa käsitellään kunkin adventtisunnuntain teemaa Suomen luterilaisen kirkon nykykäytännön mukaisesti, joka noudattelee läntistä, latinalaista perinnettä. Neljän adventtikynttilän sytyttäminen on Suomessa varsin uusi, vasta muutaman vuosikymmenen mittainen perinne. Tapa on ruotsalaista perua. Ruotsissa alettiin 1870-luvulla Estran diakonissalaitoksella polttaa ensimmäisenä adventtina seitsemänä päivänä polttaa kynttilöitä niin, että ensimmäisenä päivänä poltettiin seitsemän kynttilää ja sitten aina seitsemän kynttilää lisää jokaisena seuraavana päivänä. Nathan Söderblomin kodista on tieto ensimmäisestä nelikynttiläisestä joulupuusta 1800-luvun lopulta, joulupuu oli silloin kataja. Ruotsissa nelikynttiläiset adventtikyntteliköt yleistyivät 1920-luvulla. Tavan alkuperä on protestanttisesta Saksasta. Ensimmäinen adventti eli pikkujoulu antaa esimakua varsinaisesta joulusta. Suomessa on ollut tapana koristella pikkukuusi kynttilöineen. Ensimmäisenä adventtina lauletaan Hoosianna-hymni kirkoissa. Adventista alkaa myös joululaulujen laulaminen ja kuuntelu.


title: Adventti

text:
Perinteen mukaan evankeliumina on palmusunnuntaihin kuuluva kertomus Jeesuksesta, joka ratsastaa aasilla Jerusalemiin. Siten adventti liittyy palmusunnuntain ja pääsiäisen tapahtumiin. Aikojen kuluessa ensimmäisestä adventtisunnuntaista on tullut ilonjuhla, johon kuuluu tärkeä sävellys Hoosianna-hymni. Hymnin sävelsi saksalainen Vogler 1700-luvun lopulla, ja se esitettiin Suomessa ensimmäistä kertaa vuonna 1807. Alun perin seurakuntalaiset vain kuulivat hymnin kirkkokuorojen esittäminä, mutta 1900-luvun puolivälistä lähtien on adventtina menty kirkkoon varta vasten sitä laulamaan. Nykyään ensimmäinen adventti on kävijämäärältään toisiksi suosituin kirkkopyhä heti jouluaaton jumalanpalvelusten ja hartausten jälkeen. Hoosianna!–huudahdus on oikeastaan rukous joka tarkoittaa ”oi auta, pelasta!”, mutta jo ennen Jeesuksen aikaa sitä pidettiin yleisenä juhlahuutona ja riemunilmauksena. Suomen evankelis-luterilainen kirkkovuosi alkaa ensimmäisestä adventista. Liturginen väri on muusta adventtiajansta poiketen valkoinen.
Ensimmäinen adventtikynttilä symboloi odotusta.


title: Adventti

text: Toisen adventtisunnuntain, "kunnian adventin" ("Adventus glorificationis") aiheena on Kristuksen tuleminen kunniassaan aikojen lopulla eli niin sanottu toinen tuleminen. Toinen kynttilä on jouluilon sytyttäjä.


title: Adventti

text: Kolmantena adventtisunnuntaina, "hengen adventtina" ("Adventus spiritualis"), puhutaan Johannes Kastajasta ja hänen kehotuksestansa katumukseen ja parannukseen. Kolmas kynttilä on joulurauhan tunnus.


title: Adventti

text: Neljäs adventtisunnuntai, "pyhä adventti" ("Adventus sanctificationis"), on monissa kirkkokunnissa omistettu Marialle. Niin on vuodesta 2000 lähtien ollut myös Suomen evankelis-luterilaisessa kirkossa, jotta se erottuisi selkeämmin kolmannesta adventista. Neljäs kynttilä on rakkauden kynttilä.


title: Adventti

text:
Suomalaiseen jouluperinteeseen kuuluu monin paikoin adventtikonserttien järjestäminen.
Yksi vanhimmista tämän perinteen vaalijoista on Viipurin Lauluveikot -mieskuoron jo vuodesta 1953 saakka Helsingissä Johanneksen kirkossa ensimmäisenä adventtisunnuntaina järjestämä konsertti.
Adventtikynttilöiden sytyttäminen on lähtöisin Saksasta kuten adventtitähden ripustaminenkin ikkunaan.


title: Lucius Aemilius Paullus

text: Lucius Aemilius Paullus oli roomalainen sotapäällikkö. Hän oli konsulina vuosina 219 eaa. ja 216 eaa. Toisena konsulivuotenaan hän osallistui Cannaen taisteluun ja sai surmansa. Hänen poikansa Lucius Aemilius Paullus Macedonicus voitti vuonna 168 eaa. kolmannessa makedonialaissodassa Makedonian kuninkaan Perseuksen. Hän kuoli 160 eaa.


title: Aëtius

text: Flavius Aëtius (noin 390–454) oli roomalainen sotapäällikkö ja Länsi-Rooman valtakunnan hallintovirkamies. Aëtiuksen isä oli ratsuväen kenraali Gaudentius, joka lienee ollut germaani. Nuorena Aëtius joutui olemaan pitkiä aikoja panttivankina goottien ja hunnien luona, ja oppi tuntemaan nämä kansat hyvin.


title: Aëtius

text: Aëtius oli Gallian magister militum eli joukkojen komentaja 425–433 ja koko Länsi-Rooman magister militum 433–454. Aëtius oli konsulina neljä kertaa, ja hän oli Länsi-Rooman tosiasiallinen hallitsija keisari Valentinianus III:n ollessa alaikäinen.


title: Aëtius

text: Hänen johtamansa roomalais-germaaninen armeija voitti hunnit Katalaunien kentillä nykyisessä Ranskassa vuonna 451. Aëtius joutui voittojensa jälkeen juonittelujen uhriksi. Syyskuussa 454 itse keisari Valentinianus surmasi Aëtiuksen Ravennassa. Aëtiusta on usein kutsuttu ”viimeiseksi roomalaiseksi”.


title: Agamemnon

text: Agamemnon () oli kreikkalainen tarusankari, Atreuksen poika, Mykenen kuningas, kreikkalaisten ylipäällikkö Troijan sodassa.


title: Agamemnon

text: Kun hän oli tappanut erään Artemiille pyhitetyn hirven, nosti jumalatar epäsuotuisan sään, joka esti kreikkalaisia purjehtimasta Auliin satamasta kohti Troijaa. Lepyttääkseen jumalattaren vihan Agamemnon uhrasi hänelle tyttärensä Ifigeneian. Sodan aikana Agamemnon riitautui Akhilleuksen kanssa ja oli ylimielisyydellään aiheuttaa koko sotajoukon tuhon. Agamemnonin palatessa kotiin sotasaaliikseen saamansa Kassandran kanssa hänen vaimonsa Klytaimnestra surmasi hänet rakastajansa Aigisthoksen avustamana. Agamemnonin ja Klytaimnestran poika Orestes kosti myöhemmin isänsä kuoleman. Tapahtumista kertoo muun muassa Aiskhyloksen trilogia "Oresteia", ja Agamemnonin surmasta sen ensimmäinen tragedia "Agamemnon".


title: Agamemnon

text: Yksi Mykenestä löydetyistä kultaisista kuolinnaamioista on saanut nimen Agamemnonin kuolinnaamio, mutta se on todellisuudessa 300 vuotta Troijan sotaa ja mahdollista historiallista Agamemnonia varhaisempi.


title: Agasias

text: Agasias oli kreikkalainen kuvanveistäjä ensimmäisellä vuosisadalla eaa.


title: Agasias

text: Efesolaisen Agasiaksen ainoa tunnettu teos on "Borghesen miekkailija". Veistos on tehty jonkun Lysippoksen piiriin kuuluneen veistäjän teoksen mukaan. Se löytyi 1600-luvulla Anziosta Italiasta. Teos sai nimensä Villa Borghesesta, jonka kokoelmissa se ensin oli. Vuodesta 1806 veistos on ollut Louvressa.


title: Agesilaos

text: Agesilaos () oli Spartan kuningas noin vuosina 400–360 eaa.


title: Agesilaos

text: Hänen isänsä oli kuningas Arkhidamos II ja Agis II oli hänen velipuolensa. Agesilaos seurasi Agista noin vuonna 400 eaa. Agiksen poikaa Leotykhidasta ei hyväksytty kuninkaaksi koska epäiltiin että hänen isänsä oli todellisuudessa ateenalainen Alkibiades.


title: Agesilaos

text: Agesilaos soti Persiaa vastaan 397–394. Spartan hegemoniaan tyytymättömät Kreikan valtiot aloittivat niin sanotun Korintin sodan, mutta Agesilaos voitti nämä Koroneian taistelussa Boiotiassa vuonna 394. Theba kuitenkin jatkoi vastarintaa.


title: Agesilaos

text: Agesilaoksen sisar oli Kyniska, joka on ensimmäinen Olympian kisojen voittajaksi merkitty nainen. Voitot ajoittuvat Agesilaoksen valtakaudelle. Joidenkin tutkijoiden mukaan Kyniska saattoi osallistua kisoihin veljensä päämäärien ajamiseksi.


title: Aineias

text: Aineias (, ) oli troijalainen tarusankari, Ankhiseen ja Afroditen poika. Vergiliuksen mukaan Aineias onnistui pakenemaan Troijasta ja saapui monien vaiheiden jälkeen, käytyään mm. Afrikassa, lopuksi Italiaan, jonne perusti Laviniumin kaupungin. Mytologiassa hänestä polveutuivat Rooman perustajat Romulus ja Remus, sekä Julius Caesar ja keisari Augustus. Aineiaassa personoituvat Vergiliuksen mukaan roomalaisten kunto ja hyveet.


title: Ruotsalainen kalenteri

text: Ruotsalainen kalenteri oli Ruotsissa 1. maaliskuuta 1700 – 30. helmikuuta 1712 käytössä ollut kalenteri.


title: Ruotsalainen kalenteri

text: Ruotsissa (mukaan lukien Suomi ja Ruotsin Itämerenmaakunnat) oli päätetty 1600-luvun lopulla siirtyä käyttämään gregoriaanista kalenteria jättämällä väliin 11 karkauspäivää vuosina 1700–1740. Tämä päätös merkitsi sitä, että 40 vuoden ajan välillä 1.3.1700–28.2.1740 Ruotsin käyttämä kalenteri olisi poikennut maailman kaikista muista kalentereista. Lisäksi poikkeama ei olisi ollut vakiosuuruinen, vaan se olisi muuttunut yhdellä päivällä joka neljäs vuosi. Siitä huolimatta päätös tehtiin Kaarle XII:n ollessa kuninkaana.


title: Ruotsalainen kalenteri

text: Ruotsissa ei siten vuonna 1700 ollut karkauspäivää, vaan tämän jälkeen ruotsalainen kalenteri oli yhden päivän edellä juliaanista kalenteria ja kymmenen päivää jäljessä gregoriaanisesta kalenterista. Päätöksestä huolimatta vuosien 1704 ja 1708 kalentereihin oli lisätty karkauspäivät. Syynä saattoi olla käynnissä ollut Suuri Pohjan sota.


title: Ruotsalainen kalenteri

text: Huomattuaan maakohtaisen kalenterin epäonnistuneeksi Kaarle XII määräsi, että Ruotsissa palattaisiin takaisin vanhaan juliaaniseen kalenteriin lisäämällä vuoden 1712 kalenteriin helmikuun 30. päivä. Helmikuun 30. päivä 1712 on merkitty kalenteriin nimellä "Tilökelsedag". Tämä merkitsi todennäköisesti sitä, että Ruotsista tuli viimeinen valtio, jossa otettiin käyttöön juliaaninen kalenteri.


title: Ruotsalainen kalenteri

text: Lopullisesti gregoriaaniseen kalenteriin siirryttiin Ruotsissa vuonna 1753 jättämällä helmikuusta pois 11 päivää, ja niinpä vuonna 1753 helmikuun 17. päivää seurasi maaliskuun 1. päivä.


title: Edmund Kemper

text: Edmund ”Ed” Emil Kemper III (s. 18. joulukuuta 1948, Burbank, Kalifornia), lempinimeltään "The Co-ed Killer", on yhdysvaltalainen sarjamurhaaja ja nekrofiili, joka toimi Kaliforniassa 1970-luvun alussa. Kemper tappoi ja paloitteli kuusi naisliftaria Kalifornian Santa Cruzissa. Kemper tappoi myös äitinsä ja erään tämän ystävistä ennen antautumistaan viranomaisille. Hänet oli aiemmin tuomittu teini-ikäisenä – hän oli ampunut molemmat isovanhempansa vieraillessaan näiden Kalifornian North Folkissa sijainneella maatilalla.


title: Edmund Kemper

text: Edmund Kemper syntyi vuonna 1948 Clarnell Stage ja Edmund Emil Kemper Jr.:n perheeseen ainoaksi pojaksi. Hän oli äärimmäisen älykäs ja hänen älykkyysosamääräkseen määritettiin 136. Kemperin käytöksessä oli kuitenkin jo nuorena havaittavissa sosiopaattisia piirteitä. Hän muun muassa kidutti ja tappoi eläimiä, mikä on hyvin tyypillinen piirre sarjamurhaajien lapsuudessa, ja suoritti outoja seksuaalisia rituaaleja sisartensa nukeilla. Hän myös kertoi, että hänen olisi käsketty suukottaa opettajaansa. Kemper ihastui tähän ja halusi tappaa hänet.


title: Edmund Kemper

text: Kemperin äiti pahensi tilannetta nöyryyttämällä poikaansa toistuvasti, ja pakottamalla tämän nukkumaan lukitussa kellarissa. Syynä tähän oli äidin pelko siitä, että Kemper hyväksikäyttäisi sisariaan.


title: Edmund Kemper

text: Kemper kertoi lumoutuneensa lapsena esityksestä, jossa taikuri teki temppuja giljotiinilla. Hän halusi oikeasti nähdä ihmisten päiden irtoavan giljotiinissa, ja juuri kaulan katkaisusta tuli osa kaavaa, jota Kemper toteutti uhreillaan.


title: Edmund Kemper

text: 27. elokuuta 1964, Kemper ampui isoäitinsä, kun tämä istui keittiössä viimestelemässä uusinta lastenkirjaansa. Kun isoisä saapui ruokaostoksilta, Ed ampui hänetkin. Sitten hän soitti äidilleen, joka kehotti häntä soittamaan poliisille. Kuulusteluissa Edmund kertoi kylmästi: ”Halusin vain tietää, miltä tuntuisi tappaa isoäiti ja isoisä.” Hän oli tuolloin vasta 15-vuotias.


title: Edmund Kemper

text: Kemper sijoitettiin Atascaderon valtiolliseen sairaalaan, missä hän ystävystyi psykologinsa kanssa ja pääsi lopulta jopa hänen assistentikseen. Ed oli tarpeeksi älykäs saavuttaakseen hoitavalta lääkäriltään niin suuren luottamuksen, että pääsi lopulta käsiksi toisten potilaiden rekistereihin. Sieltä onkimiensa tietojen perusteella hän teki vaikutuksen hoitavaan lääkäriinsä, ja pääsi vapaaksi sairaalan muiden lääkäreiden vastusteluista huolimatta.


title: Edmund Kemper

text: Sittemmin hänet vapautettiin Kalifornian Santa Cruziin äitinsä huollettavaksi, sairaalan hoitohenkilökunnan vastalauseista huolimatta. Kemper oli onnistunut vakuuttamaan hoitohenkilökunnalle olevansa terve. Hän teki saman uudelleen murha-aallon käynnistyttyä, ja onnistui salaamaan nuorisorikosrekisterinsä pysyvästi.


title: Edmund Kemper

text: Kemper työskenteli pätkätöissä, kunnes sai vakituisen paikan Kalifornian valtion tietyöosastolta. Hän oli tuolloin jo kasvanut 205 cm:n ja 135 kg:n mittoihin.


title: Edmund Kemper

text: Toukokuussa 1972 Edmund Kemper aloitti murha-aallon, joka kesti aina helmikuuhun 1973 saakka. Hän väijyi usein yliopistojen läheisyydessä. Sieltä hän poimi kyytiinsä liftaavia naisopiskelijoita, vei heidät sitten autollaan syrjäiselle alueelle ja surmasi. Hän ampui, tukehdutti tai puukotti uhrinsa kuoliaaksi. Kuljetettuaan ruumiit asuntoonsa hän paloitteli ne ja raiskasi jäännökset. Yleensä hän hävitti ruumiit hautaamalla ne pellolle tai heittämällä ne jokeen tai rotkoon. Kerran hän hautasi 15-vuotiaan tytön irrotetun pään äitinsä kukkamaahan. Tämän Ed oli tarkoittanut eräänlaiseksi sairaaksi vitsiksi äitiään kohtaan, joka ”aina halusi toisten katsovan häntä ylöspäin”.


title: Edmund Kemper

text: Kemper tappoi tällä tutuksi tulleella tavallaan kuusi opiskelijatyttöä. Hän kertoi, että usein riitely äidin kanssa laukaisi hänessä murhanhimon.


title: Edmund Kemper

text: Huhtikuussa 1973 Ed hakkasi äitinsä kuoliaaksi vasaralla tämän nukkuessa. Kemper katkaisi hänen kaulansa ja raiskasi päättömän ruumiin. Hän repi irti äitinsä äänihuulet ja heitti ne roskalaatikkoon. Sitten hän käytti äitinsä irrotettua päätä tikkatauluna. Kemper kertoi myöhemmin haastattelussa, että oli halunnut tappaa äitinsä jo kahdeksanvuotiaasta asti. ”Enkä todellakaan ole ylpeä siitä”, hän sanoi.


title: Edmund Kemper

text: Kun edes äidin surma ei riittänyt tyydyttämään Kemperin murhanhimoa, päätti hän vielä kutsua erään äitinsä ystävän käymään ja kuristi tämän kuoliaaksi. Seuraavana päivänä hän otti auton ja ajoi päämäärättä itään päin, koittaen etsiä radiosta itseään koskevia uutisia. Kun hän muutaman päivän kuluttua saapui Coloradoon, ei äidin ruumista vieläkään ollut löydetty, eikä etsintöjä aloitettu. Turhautuneena Kemper soitti poliisille ja tunnusti olevansa etsitty, The Co-ed Killer -liikanimen saanut sarjamurhaaja. Vaadittiin useampia puheluita, ennen kuin viranomaiset ymmärsivät Kemperin olevan tosissaan. Ed jäi odottamaan tien laitaan, kun yksi poliisi lähetettiin pidättämään häntä.


title: Edmund Kemper

text: Kemper tunnusti kaikki murha-aallon aikana tekemänsä teot, myöntäen myös olevansa kannibaali ja nekrofiili. Hän pyysi kuolemantuomiota, mutta sai elinkautisen, koska kuolemantuomio oli tuolloin väliaikaisesti poistettu käytöstä. Oikeudessa Kemper yritti vedota mielenvikaisuuteen, mistä huolimatta hänet todettiin syylliseksi kahdeksaan murhaan.


title: Edmund Kemper

text: Samaan aikaan kun Kemper tappoi Santa Cruzissa, liikkui alueella myös toinen sarjamurhaaja, Herbert Mullin. Pikkukaupunki sai liikanimen "murhien pääkaupunki". Kemper ja Mullin olivat hetken aikaa vierekkäisissä selleissä, ja Ed syytti Mullinia parhaiden ruumispiilojen varastamisesta.


title: Edmund Kemper

text: Nykyisellään Kemper kärsii elinkautista rangaistusta Folsomin vankilassa.


title: Vuodenvaihde

text: Vuodenvaihteeksi kutsutaan ajankohtaa, jolloin vanha vuosi päättyy ja uusi alkaa. Kalenterivuoden viimeinen päivä on 31. joulukuuta ja ensimmäinen päivä on 1. tammikuuta. Luterilaisen kirkon kirkkovuosi vaihtuu 1. adventtisunnuntaina. Lukuvuosi vaihtuu syyslukukauden alussa, yliopistoissa ja korkeakouluissa yleensä 1. syyskuuta. Yritysten, yhdistysten ja osuuskuntien tilikausi eli tilivuosi on Suomessa yleensä kalenterivuosi.


title: Vuodenvaihde

text: Vuoden ensimmäinen viikko (viikko 1) on se viikko jossa on vähintään 4 päivää, eli 1.1 on maanantai, tiistai, keskiviikko tai torstai.


title: Vuodenvaihde

text: Vuosiluku ei ole välttämättä vaihtunut vuodenvaihteessa. Hallitsijan hallitusvuosia laskettaessa vuosiluku on vaihtunut valtaan nousun vuosipäivänä tai kruunajaispäivänä. Sama käytäntö säilyi siirryttäessä nykyiseen ajanlaskuun, vuosiluku saattoi vaihtua jouluna (25. joulukuuta), pääsiäisenä tai Marian ilmestyspäivänä (25. maaliskuuta, tasan 9 kuukautta ennen joulua). Koska pääsiäinen on eri vuosina kuun vaiheesta riippuen eri aikaan, saman vuosiluvun aikana on voinut olla kaksi kertaa sama päivämäärä.


title: Vuodenvaihde

text: Vuodenvaihteeseen liittyy kaikissa kulttuureissa erilaisia juhlallisuuksia. Tulevaisuuden ennustaminen tinaa valamalla ja tulevaisuudenlupausten tekeminen ovat nykyisiä suomalaisia tapoja, samoin kuin ilotulitusrakettien ampuminen ja paukuttelu.


title: Vuodenvaihde

text: Talonpoikainen vuosi vaihtui Suomessa marraskuun alussa, kun elonkorjuu ja karjan teurastus oli saatu päätökseen. Palvelusväellä oli silloin viikon loma ja he saattoivat vaihtaa palveluspaikkaa. Marraskuun alussa olevaa vuodenvaihteen juhlaa kutsutaan kekriksi, siihen on vanhastaan liittynyt nykyisin jouluun liitettyjä tapoja.


title: Vuodenvaihde

text: 1. tammikuuta vuodenvaihteen ajankohtana on otettu käyttöön Suomessa 1500-luvulla alun perin kuninkaan voutien tilivuoden alkupäivänä. Vuosi vaihtuu keskiyöllä kello 24.00.


title: Jimmy Wales

text: Jimmy Donal ”Jimbo” Wales (s. 7. elokuuta 1966 Huntsville, Alabama) on yhdysvaltalainen Internet-yrittäjä, Wikipedian ja Wikian perustaja.


title: Jimmy Wales

text: Wales perusti 1990-luvun puolivälissä Internet-portaali Bomisin, joka keskittyi erilaisiin populaarikulttuurin ilmiöihin. Wales ei ole enää yrityksen toimitusjohtaja.


title: Jimmy Wales

text: Nupedia.comin, ”vapaan tietosanakirjan”, Wales perusti maaliskuussa 2000 ja palkkasi Larry Sangerin. Wikipedian Wales ja Sanger aloittivat 15. tammikuuta 2001. Sen alkuperäisenä tarkoituksena oli kerätä aineistoa Nupediaan, mutta sivuston kasvaessa nopeasti Wikipedia syrjäytti Nupedian. Sanger teki pääosan Wikipedian alkukehitystyöstä ja Wales toimi hankkeen rahoittajana.


title: Jimmy Wales

text: Vuonna 2003 Wales perusti Wikipedian ympärille voittoa tavoittelemattoman Wikimedia Foundation -säätiön, jonka kotipaikka on Tampa Floridassa Yhdysvalloissa. Sen tarkoituksena on tukea Wikipediaa ja sen nuorempia sisarhankkeita.


title: Jimmy Wales

text: Poliittiselta kannaltaan Wales on kertonut olevansa keskusta-oikeistolainen.


title: Jimmy Wales

text: Jimmy Wales vieraili kolmatta kertaa Suomessa syyskuussa 2013, jolloin hän oli pääesiintyjänä Jyväskylässä pidetyssä Nordic Business Forum -seminaarissa. Aiemmilla kerroilla hän oli tavannut Nokian johtoa, vuonna 2013 hän kävi myös Roviolla, sillä hän tunnustautui Angry Birds -faniksi.


title: Akropolis

text: Akropolis (, "akrópolis", "yläkaupunki") oli monissa antiikin Kreikan kaupungeissa linnavuoren nimitys. Alkujaan akropoliilla sijaitsi usein hallitsijoiden linnoja tai linnoituksia, jonne myös alakaupungissa asuva kansa pystyi pakenemaan vihollisen uhatessa. Akropoliilla sijaitsi usein kaupungin suojelijana pidetyn jumalan temppeli ja muita merkittäviä pyhäköitä. Tunnetuin akropolis on Ateenan Akropolis, josta kehittyi ajan mittaan tärkeä uskonnollinen keskus ja Ateenan mahdin symboli.


title: Druidi

text: Druidit olivat pappisluokan jäseniä, joita roomalaisten tekstien perusteella esiintyi Britteinsaarilla ja Galliassa kelttiläisten väestöjen keskuudessa noin 2 000 vuotta sitten. Druidien uskomuksista, rituaaleista, pukeutumisesta ja muusta on vain vähän tietoa.


title: Druidi

text: Sana ”druidi” lienee alun perin lausuttu "dru-vid" tai "dru-vind" ('tietäjä' tai 'tammen tuntija'). Druidit valittiin ylimystön joukosta, ja kokelaitten oli opeteltava ulkoa suuret määrät runoja, lakeja ja loitsuja. Druidien päätehtävänä oli uskonnollisten menojen johtaminen, mutta he vastasivat usein myös oikeudenkäytöstä ja toimivat parantajina. He tulkitsivat lisäksi unia ja taivaankappaleiden liikkeitä. Druidien tärkeimmät uskonkappaleet olivat sielun kuolemattomuus ja jälleensyntyminen.


title: Druidi

text: Tunnetuimpia antiikin lähteistä on kreikkalainen oppinut, kelttien keskuudessa matkustanut Poseidonios (n. 135 – 51 eaa.), jonka jo kadonneita kirjoituksia myöhemmät kirjoittajat lainasivat paljon. Heihin kuuluivat kreikkalainen Strabon, Diodoros Sisilialainen ja merkittävimpänä Julius Caesar (102 – 44 eaa.), joka kuvaili teoksessaan "Gallian sota" laajasti druideja. Myöhemmin roomalainen historioitsija Plinius vanhempi (23–79 jaa.) keskittyi erityisesti druideihin teoksissaan, jotka perustuivat osin ensi käden tietoon.


title: Druidi

text: Galliassa yksi druidi valittiin päädruidiksi, ja hän toimi virassa kuolemaansa asti. Päädruidin kuoltua valittiin uusi. Kerran vuodessa druidit kokoontuivat karnuuttien alueella olevaan pyhään paikkaan, ja siellä druidien tuomioistuin käsitteli kaikki sille tuodut riita-asiat. Myös irlantilaiset tarut kertovat päädruidin eli arkkidruidin valinnasta.


title: Druidi

text: Ylhäisen syntyperänsä ja oppineisuutensa vuoksi druidien asema kelttiyhteisöissä oli korkea. He eivät maksaneet veroa ja heidät oli vapautettu sotapalveluksesta. Heidän asemaansa korosti salaperäisyys, sillä druidit eivät kirjoittaneet mitään oppejaan muistiin. Kaikki tieto välitettiin uusille druidisukupolville suullisesti. Druidikokelaitten opinnot saattoivat kestää jopa kaksikymmentä vuotta.


title: Druidi

text: Caesarin mukaan druidit tutkivat sekä luontoa että tuonpuoleista. Druidit opettivat, että sielu koki kuoleman jälkeen jälleensyntymän ja sielunvaelluksen. Tällä saatettiin pyrkiä vähentämään kuolemanpelkoa ja valaa rohkeutta sotureihin taistelussa.


title: Druidi

text: Antiikin lähteiden mukaan druidit uhrasivat joissakin tapauksissa myös ihmisiä. Yleensä uhrattavat olivat jostain rikoksesta tuomittuja. Uhrirituaaleissa käytettiin oksista punottuja koreja, joihin uhrattavat suljettiin, ja sen jälkeen korit poltettiin. Ihmisuhreja käytettiin myös ennustamiseen. Uhrit surmattiin puukottamalla, ja sen jälkeen heidän kuolonkouristuksiaan ja veren valumajälkiä tulkittiin ennusmerkkeinä.


title: Druidi

text: Roomalaiset pitivät druideja Rooman valtaa vastustaneen liikehdinnän johtajina, ja druidit nujerrettiin Galliassa keisari Tiberiuksen aikana, Britanniassa luultavasti vähän myöhemmin. Irlannissa druidien perinteet säilyivät pidempään, mutta he menettivät asemansa pappeina kristinuskon tultua saarelle.


title: Druidi

text: Druidit alkoivat kiehtoa 1600- ja 1700-lukujen brittiläisiä historiantutkijoita, jotka virheellisesti kuvittelivat Stonehengen kaltaisten esihistoriallisten megaliittien olleen druidien pyhättöjä. 1700-luvulla alkoi Britanniassa myös muodostua uusi druidiliike, joka katsoi elvyttävänsä muinaisten druidien uskonnon. Nykyaikainen druidismi syntyi 1960-luvulla, ja sillä on kannattajia Britannian lisäksi myös Yhdysvalloissa, Ranskassa ja Keski-Euroopassa.


title: Druidi

text: Viihteen tunnetuimmat druidihahmot ovat epäilemättä Asterix-sarjakuvan Akvavitix ja kuningas Arthurin kasvattaja Merlin. Akvavitixin edustama mielikuva druideista valkoiseen kaapuun pukeutuneina, valkopartaisina vanhuksina on 1800-luvun romantiikan tuotetta.


title: Aisopos

text: Aisopos (n. 620–560 eaa.) oli muinaiskreikkalainen satujen kirjoittaja. Hän on erityisen tunnettu eläinsaduista. Niitä käytetään edelleen moraaliopetuksessa ja lapsille tehtyjen satujen, näytelmien ja sarjakuvien pohjana.


title: Aisopos

text: Aisopos kirjoitti muun muassa janoisesta variksesta joka laittoi kiviä vesiastiaan, jotta sai vedenpinnan kohoamaan. Tätä on testattu myös käytännössä ja todettu mahdolliseksi tavaksi toimia. Tarina innoitti tutkijoita siinä määrin, että Cambridgen yliopiston koe-eläiminä käytettiin neljää varista poimimaan kelluva mato vesiastiasta. Varikset käyttivät jopa mielellään isompia kiviä ensin.


title: Joseph P. Kennedy

text: Joseph Patrick ”Joe” Kennedy, Sr. (6. syyskuuta 1888 – 18. marraskuuta 1969) oli bostonilainen liikemies, poliitikko ja diplomaatti, joka tunnetaan myös niin kutsutun Kennedyn poliittisen klaanin perustajana ja presidentti John F. Kennedyn isänä.


title: Joseph P. Kennedy

text: Joe Kennedy opiskeli Harvardin yliopistossa ja valmistui 1912. Pian sen jälkeen hän suoritti pankkitarkastajan tutkinnon ja kierteli tarkastusmatkoillaan puolentoista vuoden ajan itäisen Massachusettsin pankkeja. Joen isällä Patrick Joseph Kennedyllä oli Bostonissa itsenäinen pankki Columbia Trust Company. Kennedy ei hyväksynyt toisen pankin ostotarjousta ja pyysi poikaansa Joeta johtamaan taistelua fuusiota vastaan. Joe onnistui ja hänestä tuli pankin pääjohtaja vain 25-vuotiaana.


title: Joseph P. Kennedy

text: Vuoden 1917 alussa Kennedy luovutti Columbia Trustin isälleen ja siirtyi telakan apulaispääjohtajaksi Quincyyn, Massachusettsiin. Ensimmäinen maailmansota toi telakalle paljon tilauksia. Sodan jälkeen Kennedy siirtyi pörssialalle ja myöhemmin pankkisektorille. Hän osti myös elokuvateattereita ja elokuvastudioita. Hän perusti RKO-studion, joka oli yksi ajan suurimmista elokuvastudioista. Hän kuitenkin veti useimmat sijoituksensa elokuvamaailmasta vuosien 1929–1930 aikana.


title: Joseph P. Kennedy

text: Vuonna 1931 Kennedy alkoi tukea demokraatti Franklin D. Rooseveltia tämän presidenttikampanjassa. Kennedy matkusti vuonna 1933 Eurooppaan ja neuvotteli sopimukset englantilaisten ja skottilaisten alkoholintuottajien kanssa, ennakoiden tuottoisasti Yhdysvaltain kieltolain loppumisen. Hänet nimettiin arvopaperi- ja pörssikomission puheenjohtajaksi 1934, ja hän avusti presidentti Rooseveltia tutkijana. Vuonna 1937 Kennedy alkoi johtaa liitovaltion merenkulkutoimikuntaa presidentin pyynnöstä. Presidentti nimitti Kennedyn Yhdysvaltain Lontoon-suurlähettilääksi 1938. Lontoossa Kennedy teki paljon työtä auttaakseen juutalaisia pakenemaan Hitlerin vainoja Etelä-Amerikkaan, Kaliforniaan ja Afrikkaan. Toinen maailmansota alkoi kuitenkin ennen kuin Kennedyn suunnitelma voitiin toteuttaa. Kennedy jätti suurlähettilään tehtävät Lontoossa 1941.


title: Joseph P. Kennedy

text: Kennedy tuki 1940-luvulla poikansa John F. Kennedyn orastavaa poliittista uraa.


title: Joseph P. Kennedy

text: Joe Kennedy ja Rose Fitzgerald menivät naimisiin lokakuussa 1914. He saivat yhdeksän lasta:Ihmisenä Joe Kennedy oli melko syrjäänvetäytyvä eikä viihtynyt meluisilla cocktailkutsuilla. Hän nautti rauhallisesta perhe-elämästä ja lastensa kanssa touhuamisesta. Kennedy halvaantui joukukuussa 1961 ja menetti puhekykynsä. Hän kuoli 18. marraskuuta 1969.


title: South Tarawa

text: South Tarawa on pikkusaarista koostuva kaupunki, jossa toimiva Teinainano Urban Council (TUC) muodostaa virallisesti Kiribatin pääkaupungin. Kaupunkiin kuuluvat teiden yhdistämät saaret Bairikista Bonrikiin, jossa sijaitsee kansainvälinen lentoasema. Parlamentti sijaitsee Ambon saarella.


title: South Tarawa

text: Bairikia pidetään joskus pääkaupunkina, koska aiemmin siellä työskentelivät sekä parlamentti että presidentti (ja se on tärkein hallinnollinen keskus), mutta Bairiki ei ole kaupunki eikä valtuusto ("council"). Ministeriöitä on sekä South Tarawalla, Betiolla että Kiritimatilla.


title: Erich Apel

text: Erich Apel (3. lokakuuta 1917 Judenbach, Thüringen – 3. joulukuuta 1965 Berliini) oli taloustieteiden tohtori ja DDR:n taloudellisen suunnittelukomission johtaja vuosina 1963–1965. Hän oli varapääministerinä vuosina 1953–1958.


title: Erich Apel

text: Vuosina 1935–1937 Apel työskenteli konesuunnitteluinsinöörinä posliinitehtaassa Neuhausissa, (Neuhaus am Rennweg), minkä jälkeen hän opiskeli koneinsinööriksi Ilmenaussa 1937–1939. Toisen maailmansodan aikana Apel osallistui rakettiaseiden suunnittelija Wernher von Braunin ohjusaseiden kehittämistyöhön Peenemündessa.


title: Erich Apel

text: Vuosina 1946–1952 Apel työskenteli Neuvostoliiton rakettitekniikan kehittämistyössä ja vuonna 1952 konerakennusministeriön liiketoiminnan johtajana.


title: Erich Apel

text: Vuonna 1953 Apel valittiin pääministerin sijaiseksi ja vuonna 1954 Saksan yhdistyneen sosialistisen puolueen SED:n ehdokkaaksi. Vuonna 1958 Apel nimitettiin SED:n keskuskomitean jäseneksi ja DDR:n kansankamarin edustajaksi.


title: Erich Apel

text: DDR:n suunnittelukomission johtajana Apel oli toteuttamassa professori Jevsei Libermanin ajatuksia ideologiasta sosialistisesta markkinataloudesta. Hän kehitti Itä-Saksan taloutta voimakkaasti vuosina 1963–1965. Itä-Saksasta tuli korkeimman elintason saavuttanut sosialistinen maa, "talousihme". Apel yhdisti toiminnassaan uuden tietokonetekniikan, saksalaisten suuryhtiöiden edut ja tehokkuuden.


title: Erich Apel

text: Apel joutui poliittiseen epäsuosioon, kun Neuvostoliiton johtajat epäilivät hänen tarkoitusperiään. Vuonna 1965 Neuvostoliitto ehdotti viisivuotista kauppasopimusta DDR:lle. Neuvostoliiton puoluejohtaja Leonid Brežnev matkusti henkilökohtaisesti Itä-Berliiniin solmiakseen sopimuksen. Kauppasopimus sitoi Itä-Saksan talouden tiukemmin Neuvostoliiton talouteen. Neuvostoliitto hyötyi entistä enemmän uudesta kauppasopimuksesta taloudellisesti. Tämä oli liikaa Apelille, ja kauppasopimuksen allekirjoituspäivänä hän ampui itsensä.


title: Kalifi

text: Kalifi (arabiasta "seuraaja" tai "sijainen") on arvonimi, jota käytetään Muhammadin seuraajista islaminuskoisten yhteisön eli umman johtajana. Useiden vuosisatojen ajan kalifit olivat myös arabien maailmanvallan poliittisia johtajia.


title: Kalifi

text: Muhammadia seuranneilla yhteisön johtajilla lienee alun perin ollut lähinnä poliittinen asema. Umaijadi-hallitsijat, etenkin Abdalmalik, saivat asemansa nousemaan Muhammadiin verrattavaksi hengelliseksi ylijohtajaksi ("khalifat Allah", Jumalan sijaishallitsija), mutta abbasidien kalifikaudella uskonnollinen oppineisto, ulama, sai tittelin alennettua "khalifat rasul Allahiksi", Jumalan lähettilään sijaiseksi, jollaiseksi se vakiintui. Tämän ohessa kalifi menetti korkeimman uskonnollisen auktoriteettinsa suoraan Muhammadilta periytyvälle sunnalle, jota hallitsi papisto; kalifista tuli hengellisissä asioissa papiston alainen. Samalla "khalifat rasul Allah"-titteli projisoitiin islamin varhaisvaiheen historiankirjoitukseen - ei ole todisteita, että sanaa "kalifi" olisi käytetty hallitsijasta ennen umaijadikautta, vaikka sana mainitaan Koraanissa toisessa merkityksessä.


title: Kalifi

text: Muhammadin kuoleman jälkeen Abu Bekr valittiin hänen seuraajakseen (myöhemmin kalifi). Asema oli alun perin vaalilla valittu, mutta siitä tuli perinnöllinen. Sunnit tunnustavat neljä ensimmäistä kalifia: Abu Bekr, Omar, Uthman ja Ali. Šiiat tunnustavat aseman periytyvän Muhammadilta suoraan Alille. Kalifin arvonimi oli osmanien sulttaanien käytössä vuodet 1517–1924, jonka jälkeen sitä ei ole käytetty.


title: Kalifi

text: Abu Bekr oli Muhammadin appi, joka äänestettiin asemaansa Muhammedin kuoltua vuonna 632. Hän esti islamin hajaannuksen kukistamalla Medinan kapinalliset heimot. Hänen aloittamansa sota kukisti Bysantin Syyrian ja Palestiinan provinssit ja Persian Irakin provinssin. Omar hallitsi 634–644. Hänen aikanaan islam levisi valloituksilla Syyriaan, Palestiinaan ja Egyptiin.


title: Kalifi

text: Othman oli Muhammedin vävy ja kalifina 644–656. Hän kuului mekkalaiseen umaijadien sukuun, joka hallitsi kalifaattia 661–750 ja Córdoban kalifaattia vuoteen 1031. Häntä syytettiin kapinoista ja juonittelusta, mistä johtuen hänet salamurhattiin.


title: Kalifi

text: Ali oli kalifina 656–661. Hän oli Muhammedin serkku ja naimisissa Fatiman, Muhammedin ja Khadijan tyttären kanssa. Hän on ensimmäinen šiiojen tunnustama laillinen Muhammedin seuraaja ja imaami. Ali seurasi Othmania kalifina, huolimatta Aishahin ja Muawiyan vastustuksesta. Hänet salamurhattiin. Hänen poikansa Hassan luopui arvonimestä umaijadien dynastian perustaneen Muawiyan hyväksi. Alin toinen poika Hussein johti kapinaa umaijadeja vastaan, mutta hänet surmattiin Kerbalan taistelussa vuonna 680.


title: Kalifi

text: Umaijadit siirsivat pääkaupungin Damaskokseen ja hallitsivat kalifaattia vuoteen 750, jolloin sen johtoon tuli Muhammadin sedästä Al-Abbasiin juurensa johtanut abbasidien dynastia. Umaijadit siirtyivät vuonna 756 Espanjaan emiireiksi, jossa ottivat uudelleen kalifin tittelin 929. Vuonna 909 Fatimaan sukunsa johtaneet fatimidit perustivat kalifaatin Tunisiaan, joka myöhemmin siirtyi Kairoon. Mongolivalloitus tuhosi abbasidien kalifaatin Bagdadissa vuonna 1258. Tämän jälkeen eräällä abbasidien Kairossa asuneilla jälkeläisillä säilyi kalifin arvo, mutta ei todellista valtaa. Kristityt tuhosivat Córdoban kalifaatin jäänteet 1492 ja osmanit valloittivat Kairon 1517.


title: Kalifi

text: Kun osmanit olivat valloittaneet Egyptin, Turkin sulttaanille katsottiin kuuluvan myös kalifin arvo ja sen myötä korkein hengellinen ja periaatteessa myös valtiollinen auktoriteetti koko islamilaisessa maailmassa. Tätä ei Osmanien valtakunnan ulkopuolella yleensä kuitenkaan tunnustettu.


title: Kalifi

text: Vuonna 1923 Turkki muutettiin tasavallaksi. Abdul Mejid II:lla säilyi tämän jälkeen vielä kalifin, mutta ei enää sulttaanin arvo, eikä hänellä ollut valtiollista valtaa. Kemal Atatürk kuitenkin lakkautti kalifaatin 3. maaliskuuta 1924.


title: Kalifi

text: Kalifin arvon tavoittelijoita esiintyi vielä tämän jälkeen. Mutta vuonna 1926 Kairossa pidetty kansainvälinen muslimien kongressi päätti, että kalifin virka pysyy avoimena, kunnes kaikki islamilaiset kansat voivat osallistua uuden kalifaatin perustamiseen.


title: Kalifi

text: Vuoden 2014 kesäkuun lopussa jihadistisen Isis-järjestön johtaja Abu Bakr al-Baghdadi julistautui Isisin Irakissa ja Syyriassa valtaaman alueen kalifiksi.


title: Kalifi

text: Kalifaatti on kalifin dynastia ja hallitsema alue. Eräitä kalifaatteja:


title: Ai-ai

text: Ai-ai eli sormieläin ("Daubentonia madagascariensis") on Madagaskarin itärannikon sademetsissä elävä puoliapina ja sormieläinten heimon ("Daubentoniidae") ainoa laji. Sen läheisimpiä sukulaisia ovat lorit ja makit. "Ai-ai" on kotikissan kokoinen, suurisilmäinen ja -korvainen yöeläin, jolla on tuuhea turkki ja pitkä häntä. Sen sormet ovat pitkät ja hoikat. Kapean keskisormensa avulla se kaivelee puissa eläviä toukkia, toisinaan se syö hedelmiäkin. Eläimen varpaat ovat melkein yhtä pitkät ja hoikat kuin sormet, ja niissä on käyrät koukkukynnet (paitsi isossa varpaassa, jonka kynsi on litteä kuten peukalon).


title: Ai-ai

text: 1900-luvun alkupuolella ai-ain luultiin kuolleen sukupuuttoon, kunnes yksi yksilö havaittiin vuonna 1957. Harvoin näyttäytyvä ja yöaktiivinen laji saattaa silti olla yksi Madagaskarin yleisimmistä puoliapinoista.


title: Ai-ai

text: Ai-ait hakeutuvat toistensa seuraan lähinnä vain lisääntyäkseen. Naaras synnyttää joka toinen tai kolmas vuosi. Uros parittelee sellaisten kiimaan tulleiden naaraiden kanssa, joiden elinpiirit ovat päällekkäin sen oman reviirin kanssa. Kosiskeluvaiheessa uros ja naaras syleilevät toisiaan, näykkivät toisiaan varovasti naamasta ja joskus myös sukivat kumppaninsa turkkia. Noin viisi kuukautta kestävän tiineyden päätteeksi naaras synnyttää yhden poikasen. Pienokainen pysyttelee pesässä kahden kuukauden ajan. Naaras etsii ravintoa pesän tuntumasta ja uroskin oleskelee jälkeläisensä lähellä. Nuori ai-ai alkaa nauttia kiinteää ravintoa 3½ kuukauden ikäisenä ja vieroitetaan lopullisesti 3½ kuukautta myöhemmin.


title: Ai-ai

text:
Muinoin Madagaskarin asukkaat suhtautuivat ai-aihin pelonsekaisella kunnioituksella. Otuksen erikoisen ulkonäön vuoksi he yhä uskovat sen tuovan huonoa onnea. Ai-ain madagaskarilainen nimi "fady" merkitseekin "paha". Vielä nykyäänkin asukkaat tappavat ai-ain oitis tavatessaan, sillä sen uskotaan tuovan kylälle kuolemaa ja tappavan kanoja. On myös synkkä uskomus, että kun ai-ai osoittaa luisella keskisormellaan ihmistä, tätä kohtaa pian kauhea kuolema. Ei siis ihme, että näillä seuduilla ai-ai yleensä tapetaan ja ruumis ripustetaan tienvarteen, jotta siitä uhoava paha voima osuisi satunnaiseen ohikulkijaan eikä omaan kylään.
Madagaskarilaiset uskoivat, että jos retkeilijä yöpyy metsässä, ai-ai saattaa tehdä hänelle tyynyn. Jos tyyny oli pään lähellä, oli tulossa vauraus ja onni. Mutta jos tyyny oli jalkojen lähellä, tulossa oli huono onni ja perikato.


title: Karatšai-Tšerkessia

text: Karatšai-Tšerkessia on Venäjän federaatioon kuuluva tasavalta Itä-Euroopassa Kaukasiassa Kaukasusvuorten pohjoispuolella. Se rajoittuu luoteessa Krasnodarin aluepiiriin, koillisessa Stavropolin aluepiiriin, idässä Kabardi-Balkariaan ja etelässä Georgiaan sekä Georgiasta itsenäiseksi julistautuneeseen Abhasiaan.


title: Karatšai-Tšerkessia

text: Karatšai-Tšerkessia sijaitsee Kaukasusvuorten pohjoisrinteillä. Kaikkiaan noin 80 % maan pinta-alasta on vuoristoa; vuoret hallitsevat tasavallan eteläosaa. Tasavallan kaakkoisrajalla nousevan Euroopan korkeimman vuoren Elbrusin (5 642 m) huippu jää naapuritasavallan Kabardi-Balkarian puolella. Muita korkeita vuoria Karatšai-Tšerkessiassa ovat Dombai-Ulgen (4 046 m), Gvandra (3 983 m), Gora Kurša (3 870 m) ja Gora Pšiš (3 790 m). Kaukasusvuoret luovat eteläosiin komean maiseman, jossa syvät rotkot ja metsäiset rinteet muuttuvat ylöspäin mentäessä niityiksi ja lopulta paljaiksi kallioiksi, jäätiköiksi ja lumeksi. Pohjoiseen päin mentäessä vuoret antavat tilaa kukkuloille ja maan pohjoisosa on mustan mullan tasankoa, jossa kasvaa arokasvillisuutta.


title: Karatšai-Tšerkessia

text: Vuoristojen jäätiköiltä saavat alkunsa Kuban ja sen latvahaarat Teberda, Bol’šoi, Zenentšuk, Malyi Zelentšuk, Urup ja Suuri Laba. Kaikkiaan maan alueella virtaa 172 jokea, joiden lisäksi on noin 130 järveä.


title: Karatšai-Tšerkessia

text: Tammikuun keskilämpötila on maan pohjoisosassa -5 ˚C ja eteläosan vuoristossa alle -10 ˚C. Heinäkuun keskilämpötila puolestaan on pohjoisosassa +21 ˚C ja vuoristossa +8 ˚C.


title: Karatšai-Tšerkessia

text: Tasavallan tärkeimpiin luonnonsuojelualueisiin kuuluvat kaksiosainen Teberdan luonnonpuisto (850,64 km) ja sen koillisrajalta alkava "Dautskin suojelualue" (749,00 km) sekä itäisin osa pääosin Krasnodarin aluepiirissä sijaitsevaa Kaukasian luonnonpuistoa (2803,35 km) .


title: Karatšai-Tšerkessia

text: Karatšai-Tšerkessian alue on ollut asutettuna esihistorialliselta ajalta lähtien. Alue kuului 800- ja 900-luvuilla Alanian valtioon ja tuona aikana alueelle muodostui adygei-tšerkessiläinen "kantakansa". Karatšait puolestaan muodostuivat eri kaukasialaisten kansojen sekoittuessa pohjoisesta 1200-1300-luvuilla tulleisiin turkkilais-tataarilaisiin bolgaareihin ja tataareihin.


title: Karatšai-Tšerkessia

text: Alue kuului sittemmin Tšerkessian valtioon, joka käsitti laajan alueen Länsi-Kaukasukselta ja aina Asovanmereltä Georgian Mustanmeren rannikolle asti. Valtion pääkaupunkina oli Mustanmeren rannikkokaupunki Sotši. Tšerkessia oli vuosisatojen ajan Kabardian prinssien poliittisen vaikutuksen alainen ja maksoi muun muassa veroja Kabardiaan. Karatšaita ja tšerkessejä alettiin käännyttää kristinuskosta islamiin 1600- ja 1700-luvuilla Osmaanien valtakunnan taholta.


title: Karatšai-Tšerkessia

text: Venäjän keisarikunta ryhtyi valloittamaan aluetta 1800-luvun alkupuolella, mutta vasta 1858 Venäjä sai valloitettua Tšerkessian. Tämän jälkeen seurasi Tšerkessian tuhoaminen, jonka seurauksena peräti 90 % tšerkessikansasta joko tapettiin tai ajettiin pois kotimaastaan. Suurin osa, yli 400 000 henkeä, vaelsi 1858-64 Turkin alueelle, jossa heidät asutettiin eri puolille valtakuntaa. Loput 10 % onnistuivat säilymään lähinnä Kaukasian vuoristoalueilla.


title: Karatšai-Tšerkessia

text: Neuvostoliiton perustamisen jälkeen alueelle muodostettiin ensin Karatšaiden autonominen alue vuonna 1920, joka ei kuitenkaan ollut pitkäikäinen sillä jo 12. tammikuuta 1922 alueelle muodostettiin Karatšai-Tšerkessian autonominen alue. Tämäkään hallintoyksikkö ei ollut pitkäikäinen, sillä se jaettiin 26.3.1926 Karatšaiden autonomiseksi alueeksi (9 900 km² ja 103 000 as. v. 1934) ja Tšerkessien kansalliseksi piirikunnaksi (3 316 km² ja 79 800 as. v. 1934). Karatšaiden alueen pääkaupunki oli Mikoian-Hakhar ja Tšerkessien Sulimov.


title: Karatšai-Tšerkessia

text: Toisessa maailmansodassa saksalaiset miehittivät sekä Karatšaiden että Tšerkessien alueet loppukesällä 1942. Neuvostoliitto kuitenkin valloitti alueet takaisin seuraavana vuonna ja syytti karatšaita yhteistoiminnasta saksalaisten kanssa, jonka vuoksi 1943 koko karatšai-kansa karkotettiin Keski-Aasiaan ja Karatšaiden autonominen alue lakkautettiin. Karkotuksen jälkeen alueelle asutettiin venäläisiä. Karatšait saivat palata kotimaahansa 1957 ja saman vuoden tammikuussa perustettiin Karatšai-Tšerkessian autonominen alue, joka kuului Stavropolin aluepiiriin.


title: Karatšai-Tšerkessia

text: Neuvostoliitossa 1980-luvun lopulla alkanut kansallinen liikehdintä johti siihen että Karatšai-Tšerkessian autonominen alue julistautui Karatšai-Tšerkessian neuvostotasavallaksi 3.7.1991 (suveneerisuusjulistus). Joulukuussa 1992 maan nimi muutettiin Karatšai-Tšerkessian tasavallaksi. Tasavalta päätti allekirjoittaa Venäjän federaation perustuslain ja jäi näin Venäjän yhteyteen.


title: Karatšai-Tšerkessia

text: Karatšai-Tšerkessiassa oli vuoden 2010 väestönlaskennan mukaan 477 859 asukasta. Väestöstä enemmistä eli 56,6 prosenttia asui yhä maaseudulla ja 43,4 prosenttia oli kaupunkilaisia. Suurin osa väestöstä asuu maan pohjoisosan tasangolla ja sen pohjoispuolella kumpuilevalla ylängöllä. Suurin kaupunki on pääkaupunki Tšerkessk (129 069 as.), jossa asuu 27 % koko maan väestöstä. Muita suuria kaupunkeja ovat Ust-Džekuta (30 566 as.), Karatšajevsk (21 483 as.) ja Teberda (Теберда, 9 058 as.). Suurimmat kylät ovat Zelentšukskaja (Зеленчукская, 19 449 as.), Utškeken (Учкекен, 16 512 as. kylän maalaiskunnassa) ja Pregradnaja (Преградная, 7 466 as).


title: Karatšai-Tšerkessia

text: Kabardi-Balkarian nimikkokansallisuuksia, karatšaita ja tšerkessejä, oli vuoden 2002 väestönlaskennassa yhteensä 49,8 prosenttia maan väestöstä. Vuonna 2010 heillä oli jo 52,5 prosentin enemmistö tasavallan asukkaista.


title: Karatšai-Tšerkessia

text: Karatšait ovat turkkilais-tataarilainen kansa ja ovat läheistä sukua (joidenkin mukaan sama kansa) naapuritasavallan Kabardi-Balkarian balkaareille.


title: Karatšai-Tšerkessia

text: Tšerkessit puolestaan ovat kaukasialaisten kansojen abhaasilais-adygeläiseen ryhmään kuuluva kansa, ja ovat läheistä sukua naapuritasavallan Kabardi-Balkarian kabardeille. Sanalla tšerkessi on aikaisemmin tarkoitettu yleisesti kaikkia Kaukasian asukkaita ja Neuvostoliiton alkuaikoina kaikkia abhaasilais-adygeiläiseen ryhmään kuuluneita kansoja paitsi kabardeja. Sittemmin sana on rajoittunut tarkoittamaan vain sitä osaa abhaasilais-adygeiläisistä kansoista, joka asuu pääasiassa Karatšai-Tšerkessiassa.


Karatšai-Tšerkessia


title: Karatšai-Tšerkessia

text:
Karatšai-Tšerkessia on jaettu 10 piiriin. Lisäksi Tšerkesskin ja Karatšajevskin kaupungit ovat suoraan tasavallan hallinnon alaisia. Piiren asukasluku on vuoden 2010 väestönlaskennasta.
Karatšajevskin kaupunkipiirikunta on maantieteellisesti sirpaleinen kokonaisuus ja pitää sisällään esimerkiksi Dombain lomataajaman tasavallan eteläreunalla, Dombai-Ulgen -vuoren läheisessä laaksossa.


title: Karatšai-Tšerkessia

text: Karatšai-Tšerkessia vastasi Venäjän tilastokeskus Rosstatin mukaan vuonna 2010 yhteensä 43,32 miljardia ruplan osuuden eli 0,12 % koko Venäjän federaation BKT:stä. Jokaista tasavallan 477 859 asukasta (2010 tilanne) kohti jaettuna tämä on 90,66 tuhatta ruplaa eli noin 2 221 euroa. Tämä on vain 35 % Venäjän keskiarvotasosta, mutta lähellä Pohjois-Kaukasian federaatiopiirin keskiarvoa.


title: Karatšai-Tšerkessia

text: Karatšai-Tšerkessian tärkeimmät elinkeinot ovat maatalous, kaivos-, petrokemian-, kemian- metalliteollisuus. Lisäksi on myös koneenrakennusta, sähkötekniikkaa, sekä huonekalu- ja puunjalostusteollisuutta. Vuoriteollisuus tuottaa kivihiiltä, kuparia, sinkkiä ja lyijyä. Maatalouden tärkeimmät alat ovat karjanhoito sekä vehnän, maissin, auringonkukan, sokerijuurikkaan ja vihannesten viljely. Osa maatalousalueista on kastelun varassa. Vuoristossa on matkailukeskuksia ja parantoloita.


title: Karatšai-Tšerkessia

text: Tasavalta pyrkii kehittämään matkailuelinkeinoa, etenkin talviurheilua.


title: Karatšai-Tšerkessia

text: Maan asukkaista sunnimuslimeita ovat pääasiassa karatšait, tšerkessit, abazit ja nogait eli noin 51 %. Loput ovat pääasiassa ortodoksikristittyjä. Pääkaupungissa Tšerkessissä on korkeakoulu ja Karatšajevskissa kasvatustieteellinen instituutti.


title: Tongan kieli

text: Tongan kieli on austronesialainen kieli, jota puhutaan pääasiassa Tongassa. Tongaa puhuu äidinkielenään 100 000 ihmistä ja se on Tongassa virallinen kieli. Sana tabu tulee tongan kielen sanasta "tapu" ("pyhä").


title: Tongan kieli

text: Tonga kuuluu austronesialaisten kielten malaijilaispolynesialaiseen kieliryhmään. Sen läheisimpiin sukulaiskieliin kuuluvat muun muassa niue, jonka kanssa tonga muodostaa tongalaisen kieliryhmän.


title: Tongan kieli

text: Tongaa kirjoitetaan latinalaisilla aakkosilla. Sen aakkosissa on 17 kirjainta. Tongaa kirjoittivat alun perin lähetyssaarnaajat 1800-luvun alussa. Silloin tongalle ei kuitenkaan ollut vielä vakiintunut mitään tiettyä kirjoitusjärjestelmää. Nykyiset aakkoset otettiin käyttöön vuonna 1943.


title: Tongan kieli

text: Tongassa on 12 konsonanttia /p t k m n ng s l f v h ' / sekä viisi lyhyttä vokaalia /i e a o u/ ja viisi pitkää vokaalia /i: e: a: o: u:/. ' tarkoittaa glottaaliklusiilia ja kaksoiskirjain "ng" äng-äännettä.


title: Tongan kieli

text:
"Tamai" tarkoittaa isää tai setää. Isän sisko on "mehekitanga". Äiti tai äidin sisko on "fa'ē", eno on "tu'asina" tai "fa'ē tangata".
Paikallinen vene on "popao" (englanniksi outrigger canoe). Lukusanoja: taha (1), ua (2), tolu (3), hongofulu (10).
Muita sanoja: "aka" juuri, "Finilani" Suomi, "haka" tanssiliike tai keittää, "hele" veitsi, "hū" mennä sisään, "hui" luut, "la'ā" aurinko, "lao" laki tai sääntö, "pasikala" polkupyörä,
"ponga" saniainen, "pulū" sininen, "pupu" tiheä, "pupū" piippu, "pūpū" kurlata tai huuhtoa suu, "pusi" kissa, "tahi" meri, "telinga" korva, "Tohi Tapu" Raamattu, "toto" veri, "'uto" aivot, "vao fihifihi" viidakko, "vāsua" simpukka.


title: Tongan kieli

text: Tongan pohjois- ja eteläosien välillä on murrevaihtelua. Kaikki tongan puhujat kuitenkin ymmärtävät toisiaan ongelmitta.


title: Tongan kieli

text: Tongan sanajärjestys on VSO (verbi-subjekti-objekti).


title: Tongan kieli

text: Edgar Tu'inukuafe: A Simplified Dictionary of Modern Tongan


title: Simple Minds

text: Simple Minds on skotlantilainen rockyhtye, joka perustettiin vuonna 1977 Glasgow:ssa. Sen jäseniä ovat Charles Burchill (kitara), Derek Forbes (bassokitara), Mey Gaynor (rummut), Jim Kerr (laulu), Micheal Macneil (syntetisaattori).


title: Simple Minds

text: Bändi on yksi suosittuimmista yhtyeistä Briteissä. Heidän suosituin kappaleensa "Don't You (Forget About Me)" elokuvasta The Breakfast Club. He saavuttivat albumeillaan kuusi ykköspaikka brittien listoilla.


title: Simple Minds

text: Vuonna 1977 Jimm Kerr kysyi isältään 100 punnan lainaa perustaakseen yhtyeen. Työläisperheen pojan isä ajatteli pojan olevan hullu.


title: Simple Minds

text: Yhtyeen sai alkunsa vuonna 1978 eräässä Glasgow'n baarissa, kun Jim Kerrin ja Bill Sloanin äänittivät C60-kasetille kappaleen ”Life In A Day”. Pari vuotta myöhemmin (1980) he tekivät kappaleen ”I Travel”.


title: Simple Minds

text: Vuonna 1984 ”The Breakfast Club” elokuvan ja aloituskappaleen ”Don't You (Forget About Me)” myötä, yhtye nousi kärkeen Yhdysvaltojen listalla viikon ajaksi.


title: Simple Minds

text: Ensimmäisen stadion keikan he vetivät Philadelphiassa Live Aid konsertissa vuonna 1985. Se oli alku monelle stadionit täyttävälle keikalle. Vuonna 1990 Wembleyn Stadionilla he lauloivat kappaleen "Mandela Day" joka oli hyvin suosittu, ja Stadion oli täynnä. Jopa fanit tulivat laulamaan lavalle kyseistä kappaletta.


title: Koisamittari

text: Koisamittari ("Alsophila aescularia") on hopeanhohtoinen, vaaleanharmaa perhonen. Tämä mittarilaji on tavattu ensimmäistä kertaa Suomesta vasta vuonna 2004 Suonenjoella. Lajia tavataan lähes koko Euroopassa Islantia ja Färsaaria lukuun ottamatta.


title: Koisamittari

text: Pieni ja hyvin epätyyppillisen näköinen mittariperhonen, jonka koiraan siipien kärkiväli 30–34 mm. Naaraan siivet ovat surkastuneet ja se on siten lentokyvytön. Etusiivet ovat vaaleanharmaat ja suhteellisen pitkänomaiset. Sisempi ja ulompi poikkiviiru erottuvat suhteellisen leveinä, valkeakoina ja sumearajaisina raitoina, joista ulompi poikkiviiru on terävästi mutkitteleva. Sisemmän poikkiviirun ulkopuolella ja ulomman poikkiviirun sisäpuolella on siiven etureunassa musta varjostuma. Poikkiviirujen väliin jäävä osa siivestä on sävyltään hieman siiven sisä- ja ulko-osaa ruskehtavampi. Keskitäplä erottuu selvästi mustana. Aivan siiven kärjessä on tummanruskea tyvijuomu ja ulkosyrjässä rivi mustia pisteitä. Takasiivet ovat vaaleanharmaat. Niissä on himmeä kaarijuova ja tumma keskitäplä.


title: Koisamittari

text: Koiraan lepoasento on heimolle varsin poikkeuksellinen, sillä se pitää siipiään koisaperhosten tapaan kattolaskuisesti ruumiin sivuilla siipien mennessä osittain päällekkäin.


title: Koisamittari

text: Eurooppalainen perhoslaji, jonka levinneisyys ulottuu Portugalista Skandinavian eteläosiin ja Baltiaan. Idässä perhosta tavataan Iraniin ja Uralille saakka. Suomesta koisamittari on tavattu vain yhden kerrani. Ainoa yksilö lensi valopyydykseen Suonenjoella huhti-toukokuun vaihteessa 2004. Havainnon aikaiset sääolot viittaavat yksilön olleen Suomen eteläpuolelta eksynyt harhailija.


title: Koisamittari

text: Esiintymisalueellaan koisamittari on kevään varhaisimpia lentäjiä. Etelämpänä Euroopassa se lentää helmikuusta huhtikuulle ja Norjassa maaliskuun keskivaiheilta huhtikuun loppupuoliskolle.


title: Koisamittari

text: Koisamittari elää lehti- ja sekametsissä sekä puistoissa ja puutarhoissa. Etelä-Euroopassa se on vuoristolaji. Koiraat lentävät yöllä etsien puiden oksilla oleskelevia naaraita. Naaras munii oksille ja peittää munastot peräpäänsä tupsusta irtoavilla karvoilla. Toukat ovat aktiivisia touko-kesäkuussa. Kotelovaiheen koisamittari viettää maassa ja talvehtii.


title: Koisamittari

text: Toukka elää erilaisten lehtipuiden ja pensaiden lehdillä.


title: Simeon Sakskoburggotski

text: Simeon Borisov Sakskoburggotski (; s. 16. kesäkuuta 1937 Sofia) entinen tsaari Simeon II, oli Bulgarian viimeinen tsaari vuodet 1943–1946 ja sittemmin Bulgarian pääministeri vuosina 2001–2005.


title: Simeon Sakskoburggotski

text: Simeon on tsaari Boris III:n ja tsaaritar Giovannan, Savoijin sukua, poika. Hänestä tuli tsaari kuusivuotiaana 28. elokuuta 1943 isänsä yllättävän kuoleman jälkeen. Simeonin alaikäisyyden ajaksi Bulgarian johtoon asetettiin kolmihenkinen valtionhoitajakunta, johon kuuluivat hänen setänsä prinssi Kiril, pääministeri Bogdan Filov ja kenraaliluutnantti Nikola Mihov. Kommunistit ottivat vallan 9. syyskuuta 1945. Monarkia päätettiin vuonna 1946 kansanäänestyksen jälkeen.


title: Simeon Sakskoburggotski

text: Simeon eli maapaossa 50 vuotta. Ensin hän asui Egyptissä, jonne tsaaritar Giovannan isä Viktor Emanuel III oli paennut Italiasta. Heinäkuussa 1951 Espanjan Francon hallitus antoi tsaariperheelle turvapaikan. Simeon opiskeli Yhdysvalloissa.


title: Simeon Sakskoburggotski

text: Vuonna 1962 hän nai espanjalaisen aristokraatin, Doña Margarita Gomez-Acebo y Cejuelan. Heillä on viisi lasta, pojat Kardam, Kyril, Kubrat ja Konstantin ja tytär Kalina. Simeon työskenteli liikemiehenä ja ranskalaisen puolustus- ja elektroniikka-alan yhtiön Thomsonin Espanjan toimintojen johdossa.


title: Simeon Sakskoburggotski

text: Vuonna 1996 Simeon sai palata Bulgariaan. Hän sai takaisin kommunistihallituksen takavarikoiman omaisuuden.


title: Simeon Sakskoburggotski

text: Vuonna 2001 Simeon muodosti uuden poliittisen puolueen, kansallinen liike Simeon II:n puolesta (Национално движение Симеон Втори), NDSV. Kesäkuun 2001 vaaleissa puolue sai 42,7 % äänistä ja 120 paikkaa 240:stä parlamentissa. Sakskoburggotski vannoi virkavalansa Bulgarian pääministeriksi 24. heinäkuuta 2001 ja muodosti hallituksen turkkilaisvähemmistön puolueen kanssa. Näin hänestä tuli kautta historian ainoa monarkki, joka on noussut valtaan myös demokraattisten vaalien kautta.


title: Simeon Sakskoburggotski

text: Hallituksen suosio laantui nelivuotisen pääministerikauden aikana ja luvatun sadan päivän pikakuurin epäonnistuttua kohentamaan taloutta. Myös syytöksiä korruptiosta yksityistämisen yhteydessä esitettiin. 25. kesäkuuta 2005 vaaleissa NDSB jäi 20 %:n ääniosuuteen ja sosialistit voittivat 31 %:n ääniosuudella. Pitkään kestäneiden hallitusneuvottelujen jälkeen pääministeriksi nousi sosialistien Sergei Stanišev, joka muodosti koalition turkkilaisten ja Sakskoburggotskin puolueen kanssa.


title: Simeon Sakskoburggotski

text: Simeon käyttää nykyisin siviilinimeään Simeon Sakskoburggotski, mutta monissa maissa hänet tunnetaan Saksi-Coburg-Gotha-kuningassuvun englanninkielisen muodon Saxe-Coburg-Gotha mukaan. Hän puhuu äidinkielensä bulgaarin lisäksi saksaa, italiaa, arabiaa, espanjaa, ranskaa, portugalia ja englantia.


title: Teoderik Suuri

text: Teoderik Suuri eli Theoderik Suuri (454–526) oli ostrogoottien kuningas. Hänen nimensä oli gootiksi "Þiudareiks", mikä tarkoittaa suunnilleen ”Kansan kuningas”. Teoderikiä pidetään ostrogoottien merkittävimpänä kuninkaana. Hänen nimestään on johdettu saksalainen etunimi "Dietrich" ja ranskalainen "Thierry".


title: Teoderik Suuri

text: Jälkipolvet antoivat Teoderikille lisänimen ”Suuri”, koska hän pyrki valtakaudellaan vakiinnuttamaan Italian olot. Teoderik otti esikuvakseen Rooman valtakunnan, ja pyrki elvyttämään uudelleen sen sivistyksen. Hallinto järjestettiin roomalaisen perinteen mukaisesti, ja talouselämä piristyi. Teoderik piti myös yllä hyviä suhteita kirkkoon, vaikka hän itse olikin areiolainen. Paavi ja piispat tukivat Teoderikia.


title: Teoderik Suuri

text: Attilan kuoleman jälkeen ostrogootit asuivat Pannoniassa tehden sieltä usein hävitysretkiä Itä-Rooman keisarikunnan alueelle. Viimein tehtiin sopimus keisarin kanssa ja sen vahvistukseksi lähetti Teodomir, yksi kolmesta itägoottilaisia silloin hallitsevasta veljeksestä, poikansa Teoderikin Konstantinopoliin panttivangiksi. Tiedonhaluinen nuorukainen oppi siellä tuntemaan kreikkalaista taidetta ja valtiolaitoksia sekä hankki itselleen sivistystä. Palattuaan hän kohosi ostrogoottien kuninkaaksi.


title: Teoderik Suuri

text: Itä-Rooman keisari Zenon yritti saada germaanit sotimaan keskenään ja houkutteli suurilla kunnianosoituksilla nuoren Teoderikin puolellensa. Keisarin onnistui taivuttaa hänet hyökkäämään Moesiaan länsigootteja vastaan. Näiden kuningas kuitenkin nuhteli häntä, että oli kaksikielisen kreikkalaishovin houkutuksista ryhtynyt sotaan omia heimolaisiansa vastaan. Niiden sanojen jälkeen käänsi Teoderik aseensa kreikkalaista valtakuntaa kohti. Zenon pysyi Konstantinopolin muurien sisällä, katsellen sieltä tulen loistoa goottilaisten sytyttämistä kaupungeista ja kylistä. Kykenemättä voittamaan aseilla alkoi keisari hieroa sovintoa, teki uudestaan liiton Teoderikin kanssa ja taivutti hänet jättämään pääkaupungin rauhaan. Sen sijaan keisari pyrki kääntämään Teoderikin sotajoukon Länsi-Roomaa vastaan.


title: Teoderik Suuri

text: Länsi-Rooman keisarit olivat olleet kauan germaanivalloittajien armoilla, ja kukistuivat viimein. Attilan kuoleman jälkeisinä aikoina mahtava sveebiläinen sotapäällikkö Ricimer oli mielensä mukaan asetellut ja erotellut keisareita. Kolmen vuoden kuluttua Ricimerin kuolemasta puettiin keisarilliseen purppuraan nuori Romulus Augustulus, erään ylimyksen poika, joka oli ollut Attilan seuralaisia.


title: Teoderik Suuri

text:
Germaanien palkkasoturijoukot vaativat kolmasosaa Italiasta, ja kun siihen ei suostuttu, he nousivat kapinaan heruleihin kuuluneen Odovakarin johdolla. Kapinoitsijat erottivat
nuoren keisarin, säästäen kuitenkin hänen henkensä, jonka jälkeen hän eli eräällä maatilalla Campaniassa. Länsi-Rooman keisarikunta kukistui täten kapinaan vuonna 476. Odovakar hallitsi sotakuninkaana (476–93) ja sai yleisesti ottaen varsin hyvän maineen. Zenon oli nyt Rooman valtakunnan ainoa keisari ja sai yllytettyä Teoderikin nousemaan Odovakaria vastaan lahjoittamalla Italian Teoderikille.


title: Teoderik Suuri

text: Teoderik johdatti ostrogootit Makedoniasta Tonavan alajuoksulle, ja Itä-Rooman keisari Zenon luovutti ostrogooteille 476 Sistowon ja antoi heille foederatin eli liittolaisten aseman. Goottien sotakuntoisia miehiä seurasivat naiset, lapset ja vanhukset lukemattomissa vaunuissa. Suuret karjalaumat ja ääretön joukko vaunuja sekä irtainta tavaraa olivat sotaväen kuormastona. Elatuksekseen nämä siirtolaiset kuljettivat melkoiset varastot viljaa, jota naiset jauhoivat mukana kuljetetuilla käsikivillä. Näin he laskeutuivat keväällä 489 alas Julisilta Alpeilta. Vuonna 484 Teoderik sai keisarilta konsulin arvon.


title: Teoderik Suuri

text: Teoderik kävi sotaa Odovakaria vastaan Italiassa 488–493. Alun tappioiden jälkeen Odovakar sulkeutui Ravennaan ja puolustautui sieltä käsin vielä kolme vuotta, kunnes asukkaiden tyytymättömyys kärsimyksiinsä pakotti hänet avaamaan kaupungin portit 493. Rauhasopimus tehtiin siten, että molemmat kuninkaat päättivät tasa-arvoisina hallita Italiaa. Mutta ystävyys oli vain teeskentelyä, sillä Teodorik surmasi Odovakarin juhlallisissa päivällisissä.


title: Teoderik Suuri

text: Keisari Anastasios I tunnusti sen jälkeen Teoderikin Italian kuninkaaksi ja Itä-Rooman käskynhaltijaksi. Sodilla ja neuvotteluilla hän levitti valtansa aina Tonavalle asti, mukaan lukien Dalmatian, Noricumin, Raetian sekä osia Pannoniasta. Sittemmin Teoderik yhdisti valtakuntaansa osan Etelä-Galliasta ja ryhtyi tyttärensä pojan holhoojana hallitsemaan Espanjan horjuvaa länsigoottilaista valtakuntaa. Tuolloin Teoderikin valtakunta oli Euroopan mahtavimpia. Ravennassa ja Veronassa hän piti hovia. Sinne kokoontui kuninkaan seurueeseen kuuluisia taistelijoita kaikista germanialaisista maista; jopa Skandinaviankin kaukaisilta seuduilta saapui sotilaita ”Tidrek Berniläisen” luo, joksi he sanoivat Veronan hallitsijaa.


title: Teoderik Suuri

text: Teoderik hallitsi suurta valtakuntaansa menestyksekkäästi, vaikka ei ollut suinkaan helppo sovittaa keskenään kahta erilaista kansaa, gootteja ja roomalaisia, varsinkaan kuin toiset olivat laajalti lukutaidottomia areiolaisia ja toiset vanhan sivistysvaltakunnan katolilaisia. Teoderik koetti poistaa kaikkia riidan ja katkeruuden aiheita, joita niin helposti voi syntyä. Ostrogootit saivat kolmasosan Italian maasta, ja heidän vastuulleen tuli sodankäynti. Maan alkuperäisille asukkaille kuningas jätti sen sijaan sisäpolitiikan, lainkäytön ja hallinnon.


title: Teoderik Suuri

text: Entinen valtiomuoto ja Rooman lait pidettiin sellaisenaan. Teoderik piti voimassa roomalaiset koulut, vaikka hän ei tahtonut goottien laittavan niihin lapsiansa, ”sillä”, sanoi hän, ”ken lapsena vapisee vitsaa, ei miehenäkään voi koskaan käyttää miekkaa”. Mutta samalla hän osoitti oppineimmille roomalaisille suurta kunnioitusta. Niinpä hän otti lähimmäksi ystäväkseen Kassiodoruksen, joka oli hyvin oppinut mies, ja ylensi hänet korkeimpiin virkoihin. Kassiodoruksen kynästä ovat lähteneet kuninkaan asetukset, jopa hänen yksityiset kirjeensäkin. Itse Teoderik ei osannut kirjoittaa nimeänsäkään, vaan merkitsi ainoastaan neljä kirjainta käyttäen sapluunaa, johon ne oli leikattu. Mikäli hänellä oli taitoa, edisti hän rauhallisia ammatteja. Teoderik suojeli huolellisesti Rooman muinaisjäännöksiä ja koristeli molempia pääkaupunkejaan kauniilla kirkoilla ja palatseilla.


title: Teoderik Suuri

text: Kirkollista hajanaisuutta ei Teoderikin koskaan onnistunut poistaa. Hänen roomalaiset alamaisensa pitivät tiukasti kiinni katolisesta uskostaan. Kun nyt Konstantinopolissa keisari Justinus-vanhus, jota kaikessa johti sisaren poika Justinianus, sääti ankaria asetuksia areiolaisia vastaan, loukkaantui Teoderik itse siitä, ja samaan aikaan olivat hänen katoliset alamaisensa pahoillaan ankarasta rangaistuksesta, jota olivat eräässä tilaisuudessa saaneet kärsiä väkivaltaisuuksistaan juutalaisia kohtaan. Nähden siis suhteensa roomalaisväestöön olevan kireän ryhtyi hän epäluulosta koviin ja väkivaltaisiin tekoihin. Niinpä hän mestautti kaksi kunnioitettua senaattoria Boetiuksen ja Symmakuksen, joiden epäiltiin olevan salaisessa yhteydessä kreikkalaishovin kanssa. Sellaisilla teoilla veti hän vielä suuremmassa määrässä päällensä katolilaisen väestön vihan.


title: Teoderik Suuri

text: Erityisesti Teoderik ihaili antiikin arkkitehtuuria. Hänen myöhäisroomalaisia esikuvia jäljittelevä, vuonna 520 rakennettu mausoleuminsa sijaitsee Ravennassa. Colosseumia kunnostettiin hänen aikanaan ja sillä järjestettiin metsästysnäytöksiä.


title: Teoderik Suuri

text: Vuonna 526 Teoderik kuoli sairauteen. Hän kutsui kuolinvuoteensa viereen goottilaiset ylimykset ja roomalaiset virkamiehet ja vannotti heillä uskollisuusvalan hennolle tyttärensä pojalle Atalarikille, jonka äiti Amalasunta oli johtava holhoushallitusta.


title: Wilhelm Pieck

text: Wilhelm Pieck (3. tammikuuta 1876 – 7. syyskuuta 1960) oli saksalainen kommunistipoliitikko ja Saksan demokraattisen tasavallan presidentti (1949–1960).


title: Wilhelm Pieck

text: Pieck liittyi Saksan puutyöläisten liittoon vuonna 1894 ja Saksan sosiaalidemokraattiseen puolueeseen 1895. Vuodesta 1906 hän oli sosiaalidemokraattien sihteerinä Bremenissä, kunnes 1917 perusti Rosa Luxemburgin ja Karl Liebknechtin kanssa Spartakistiliiton, joka muuttui vuonna 1918 Saksan kommunistiseksi puolueeksi


title: Wilhelm Pieck

text: Kansallissosialistien noustua valtaan 1933 Pieck joutui pakenemaan Neuvostoliittoon. Toisin kuin monet muut paenneet kommunistit, Pieck saavutti neuvostojohdon arvostuksen - josta osoituksena, että säilytti henkensä Stalinin vainoissa 1930-luvulla. Monia muita pidettiin paitsi "karrieristeina", mutta myös "idiootteina".. Pieck toimi aloitteentekijänä toisen maailmansodan aikana neuvostohallituksen organisoimalle ja saksalaisten emigranttikommunistien johtamalle Vapaan Saksan kansalliskomitealle, joka oli tarkoitettu natsi-Saksan armeijasta Neuvostoliiton sotavangeiksi joutuneille.


title: Wilhelm Pieck

text: Pieck palasi vuonna 1945 jäljelle jääneiden saksalaiskommunistien mukana Saksaan, Neuvostoliiton miehitysvyöhykkeille, joiden kommunistien toimintaa hän ryhtyi johtamaan. Vuonna 1946 pakkoyhdistettiin miehitysvyöhykkeiden (paitsi Itä-Berliinin) sosiaalidemokraattiset järjestöt kommunistisiin ja näin syntyi Saksan sosialistinen yhtenäisyyspuolue, josta tuli Saksan demokraattista tasavaltaa (Itä-Saksa) yksinvaltaisesti hallinnut kommunistipuolue. Wilhelm Pieck ja Otto Grotewohl toimivat sen puheenjohtajina vuoteen 1950.


title: Wilhelm Pieck

text: Pieckistä tuli Itä-Saksan presidentti 1949. Kuitenkin todellinen valta maassa oli vuodesta 1950 kommunistipuolueen pääsihteeri, sittemmin ensimmäinen sihteeri Walter Ulbrichtilla. Pieck toimi presidenttinä kuolemaansa 1960, jonka jälkeen presidentin toimi lakkautettiin.


title: Valiokunta

text: Valiokunta on parlamentin toimielin, joka käsittelee omaan erityisalueeseensa kuuluvat lakiesitykset. Suomessa eduskunnan valiokunnat voivat käsitellä lisäksi esimerkiksi valtioneuvoston selontekoja ja eri toimielinten kertomuksia.


title: Valiokunta

text: Euroopan parlamentissa on 20 pysyvää valiokuntaa. Tarvittaessa perustetaan alivaliokuntia, tutkintavaliokuntia ja väliaikaisia valiokuntia. Valiokunnat kokoontuvat pääsääntöisesti Brysselissä ja niiden istunnot ovat yleisölle avoimia.


title: Valiokunta

text: Valiokuntien jäsenet ovat kansanedustajia, joskin ministerinä toimivat kansanedustajat eivät voi kuulua valiokuntiin. Jokainen kansanedustaja kuuluu keskimäärin kahteen valiokuntaan. Pysyviä valiokuntia on kaikkiaan 16:


title: Valiokunta

text: Valiokunnissa on 17 jäsentä ja 9 varajäsentä, paitsi suuressa valiokunnassa, jossa on 25 jäsentä ja 13 varajäsentä, ja valtiovarainvaliokunnassa, jossa on 21 jäsentä ja 19 varajäsentä, ja tarkastusvaliokunnassa, jossa on 11 jäsentä ja 6 varajäsentä.


title: Valiokunta

text: Ensi töikseen eduskuntavaalien jälkeen eduskuntaryhmät kokoontuvat sopimaan valiokuntajaosta. Eduskuntaryhmät jakavat valiokuntien puheenjohtajuudet keskenään pitkälti suhteessa kansanedustajien määriin. Esimerkiksi eduskunnan vaalikaudella 2011–2015 Kokoomuksella, SDP:llä, Perussuomalaisilla ja Keskustalla on kullakin 3 puheenjohtajuutta ja Vihreillä ja Vasemmistoliitolla kummallakin 1 puheenjohtajuus.


title: Valiokunta

text: Valiokunnat kokoontuvat kahdesta neljään kertaa viikossa. Valiokunnat ovat päätösvaltaisia silloin, kun paikalla on vähintään kaksi kolmasosaa jäsenistä tai vastaava määrä varajäseniä.


title: Valiokunta

text: Pysyvien valiokuntien lisäksi eduskunta voi asettaa tilapäisen valiokunnan käsittelemään jotakin erityistä asiaa. Suurin osa nykyisistä valiokunnista on vakiintunut alkuaan säännönmukaisesti jokaisille valtiopäiville valituista muodollisesti tilapäisistä valiokunnista. Viimeisin tällainen on tulevaisuusvaliokunta.


title: Valiokunta

text: Varsinaisia erityisvaliokuntia yksittäistä asiaa varten ei ole perustettu vuosikymmeniin. Viimeisin tällainen oli vuonna 1968 perustettu alkoholivaliokunta.


title: Valiokunta

text: Eduskunnan täysistunto lähettää lakiesitykset valiokuntaan lähetekeskustelussa. Valiokunta kuulee asiantuntijoita ja keskustelee esityksestä ja laatii siitä mietinnön, jossa valiokunta suosittaa täysistunnolle esityksen hyväksymistä sellaisenaan tai osittain tai kokonaan muutettuna tai esityksen hylkäämistä kokonaan. Mietinnön kirjoittava valiokunta voi pyytää lausuntoja muilta valiokunnilta, joiden erityisalueeseen esitys liittyy.


title: Valiokunta

text: Asioiden valiokuntakäsittely kestää normaalisti yhdestä kolmeen kuukautta, joskus jopa vuosia. Toisaalta kiireelliset asiat voivat edetä hyvinkin nopeasti. Jos asian, esimerkiksi lakiesityksen, käsittely on kesken vaalikauden päättyessä, se raukeaa.


title: Valiokunta

text: Yleensä lait hyväksytään täysistunnossa valiokunnan mietinnön muotoilun mukaisina, sillä puolueiden voimasuhteet jakautuvat valiokunnissa eduskunnan voimasuhteiden mukaan. Käytännössä valiokunnat ovatkin se paikka eduskunnassa, jossa varsinainen lainsäädäntötyö tapahtuu.


title: Valiokunta

text: Suuren valiokunnan, valtiovarainvaliokunnan, tarkastusvaliokunnan ja tulevaisuusvaliokunnan tehtävät eroavat muista valiokunnista.


title: Valiokunta

text: Suuri valiokunta käsittelee ne lakiehdotukset, joihin on tehty muutoksia eduskunnan täysistunnon ensimmäisessä käsittelyssä. EU-jäsenyyden myötä suuren valiokunnan tehtäviin on lisätty Euroopan unionissa käsiteltävien asioiden käsittely vuorovaikutuksessa valtioneuvoston kanssa.


title: Valiokunta

text: Valtiovarainvaliokunta käsittelee lakiesitysten lisäksi valtion talousarvioesityksen ja lisätalousarvioesitykset. Lisäksi valiokunta valvoo valtiontaloutta. Valtiovarainvaliokunta jakautuu useisiin, eri aloihin keskittyviin jaostoihin.